               EUROOPAN KOMISSIO
            Bryssel 14.10.2019
            COM(2019) 472 final
            2019/0225(NLE)
            Ehdotus
            NEUVOSTON PÄÄTÖS
            Atlantin tonnikalojen suojelusta tehdyn kansainvälisen yleissopimuksen muuttamista koskevan pöytäkirjan tekemisestä Euroopan unionin puolesta

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

               Kansainvälisellä yleissopimuksella Atlantin tonnikalojen suojelusta (ICCAT-yleissopimus) perustetaan ICCAT ja pyritään edistämään yhteistyötä Atlantin valtameren tonnikalan ja sen lähilajien populaatioiden säilyttämiseksi sellaisella tasolla, joka varmistaa mahdollisimman suuren vakaan tuoton elintarvike- ja muuhun käyttöön. Yleissopimus tuli voimaan 21. maaliskuuta 1969. Unioni on yleissopimuksen sopimuspuoli hyväksyttyään sen 9. kesäkuuta 1986 tehdyn neuvoston päätöksen
                  1
                nojalla.

               Kansainvälinen Atlantin tonnikalojen suojelukomissio (ICCAT:n komissio) on ICCAT-yleissopimuksella perustettu elin sen vastuualueeseen kuuluvien lajien säilyttämistä ja hoitoa varten. ICCAT:n komissiolla on valta antaa suosituksia, jotka sitovat sopimuspuolia. ICCAT-yleissopimuksen sopimuspuolena unioni on jäsen ICCAT:n komissiossa, jossa sillä on oikeus osallistua ja äänestää.

               Jotta voitaisiin parantaa ICCAT:n komission tehokkuutta ja vahvistaa sen vastuualueeseen kuuluvien lajien suojelua ja hoitoa, ICCAT:n komissio on hyväksynyt, että on tarve muuttaa yleissopimusta. Neuvosto valtuutti 13. toukokuuta 2013
                  2
                komission neuvottelemaan yleissopimuksen muutoksista Euroopan unionin puolesta.

               Vuosina 2013–2018 ICCAT:n komissiossa on käyty keskusteluja yleissopimukseen tarvittavista muutoksista. Tämän vuoksi on laadittu pöytäkirja yleissopimuksen muuttamiseksi. Kun tärkeimmät muutokset ovat voimassa, niillä

               (1)laajennetaan yleissopimuksen soveltamisalaa haiden säilyttämisen ja hoidon osalta,

               (2)selvennetään äänestyssääntöjä ja päätösvaltaisuutta ICCAT:n komissiossa, erityisesti enemmistövaatimuksia tilanteissa, joissa yksimielisyyttä ei voida saavuttaa,

               (3)määritellään periaatteet, joiden mukaisesti ICCAT:n komissio ja sen jäsenet toimivat, kun ne suorittavat ICCAT:n yleissopimuksen mukaisia tehtäviä,

               (4)lyhennetään ICCAT:n komission hyväksymien suositusten voimaantulokautta kuudesta kuukaudesta neljään kuukauteen sen jälkeen, kun suositukset on ilmoitettu ICCAT:n jäsenille,

               (5)selvennetään vastaväitemenettelyn käyttöä ICCAT:n komission hyväksymien suositusten osalta,

               (6)mahdollistetaan yhteistyötä tekevien muiden kuin sopimuspuolten sekä kalastusta harjoittavien yhteisöjen parempi osallistuminen ICCAT:n komission työhön sekä

               (7)otetaan käyttöön ICCAT:n riitojenratkaisumekanismi, joka on vapaaehtoinen mutta jonka tulos on lopullinen ja sitoo siihen turvautuneita osapuolia.

               Yleissopimuksen muuttaminen tarjoaa myös mahdollisuuden poistaa yleissopimuksen englannin-, ranskan- ja espanjankielisten toisintojen, joista jokainen on yhtä todistusvoimainen, lieviä eroavaisuuksia. Pöytäkirja sisältää näin ollen kaikki määräykset, joita on muutettava missä tahansa kolmesta kielitoisinnosta.

               Sopimuspuolet hyväksyvät pöytäkirjan ICCAT:n komission 28. sääntömääräisessä kokouksessa 18.–25. marraskuuta 2019 välisenä aikana.

               Tämä ehdotus koskee neuvoston päätöstä, jolla hyväksytään pöytäkirjan tekeminen unionin puolesta.

               Pöytäkirja on osa laajempaa kokonaisuutta, johon sisältyy myös

               (8)ICCAT:n antama päätöslauselma muutetun ICCAT-yleissopimuksen mukaisesta kalastusta harjoittavien yhteisöjen osallistumisesta. Tässä päätöslauselmassa selvennetään yleissopimukseen tehtäviä muutoksia, jotka koskevat muiden kuin sopimuspuolten osallistumista, erityisesti sitä, että Kiinan Taipei on kalastusyhteisö, joka on tarkoitus sisällyttää kalastusyhteisöjä koskevaan liitteeseen 2, joka lisätään yleissopimukseen pöytäkirjan 11 artiklalla; sekä

               (9)ICCAT:n suositus kaloista, joita pidetään tonnikalana ja sen lähilajeina tai valtamerilajeiksi ja pelagisiksi lajeiksi katsottavina ja laajasti vaeltavina leveäsuisina rustokaloina. Suosituksessa selvennetään, mitkä ovat yleissopimuksen kattamia lajeja, ja erityisesti siinä määritellään, että leveäsuiset rustokalat (hait ja rauskut), jotka ovat valtamerilajeiksi ja pelagisiksi lajeiksi katsottavia ja laajasti vaeltavia, kuuluvat ’ICCAT-lajeihin’.

               ICCAT:n komissio hyväksyy päätöslauselman ja suosituksen samanaikaisesti, kun sopimuspuolet hyväksyvät pöytäkirjan. ICCAT:n yleissopimuksen VIII artiklan 2 kohdan mukaisesti suositus tulee voimaan kuuden kuukauden kuluttua siitä päivästä, jona sopimuspuolille on ilmoitettu siitä. Suositus ei sido sopimuspuolta, jos sopimuspuoli on ilmaissut ja vahvistanut vastustavansa suositusta. Jos sopimuspuolten enemmistö kannattaa vastalausetta, suositus ei tule voimaan.

               •Yhdenmukaisuus muiden alaa koskevien politiikkojen säännösten kanssa

                  Alueelliset kalastuksenhoitojärjestöt ovat kansainvälisiä organisaatioita, joiden muodostajina ovat kalastusintressejä tietyllä alueella omaavat maat, joista osa on rantavaltioita, alueellisen integraation organisaatiot, kuten EU, ja kalastusyhteisöt. Jotkut alueelliset kalastuksenhoitojärjestöt hoitavat kaikkia tietyllä alueella esiintyviä kalakantoja, kun taas toiset keskittyvät yksittäisiin laajoilla maantieteellisillä alueilla esiintyviin laajasti vaeltaviin lajeihin, erityisesti tonnikalaan. Vaikka jotkin kyseisistä järjestöistä ovat pelkästään neuvoa-antavia, useimmilla on valtuudet vahvistaa saalis- ja pyyntiponnistusrajoituksia, teknisiä toimenpiteitä ja valvontavelvoitteita.

               Euroopan unioni, jota edustaa Euroopan komissio, tukee ja edistää aktiivisesti ICCAT:n työtä. Tämä on yhdenmukaista komission tiedonannon Euroopan yhteisön osallistuminen alueellisten kalastusjärjestöjen toimintaan
                  3
               , yhteisestä kalastuspolitiikasta annetun Euroopan parlamentin ja neuvoston asetuksen (EU) N:o 1380/2013
                  4
                29 artiklan sekä komission tiedonannosta yhteisen kalastuspolitiikan ulkoisesta ulottuvuudesta 19. maaliskuuta 2012
                  5
                annettujen neuvoston päätelmien kanssa. Yleissopimuksen muutokset ovat tarpeen, jotta voidaan varmistaa meren elollisten luonnonvarojen, ICCAT:n hallinnoiman meriympäristön sekä ICCAT-lajeihin kohdistuvan kalastustoiminnan yhteydessä pyydettyjen lajien kestävä hyödyntäminen, hoito ja säilyttäminen.

               •Yhdenmukaisuus unionin muiden politiikkojen kanssa

                  Unionin ulkoasioiden ja turvallisuuspolitiikan korkean edustajan ja Euroopan komission yhteisen tiedonannon Kansainvälinen valtamerten hallinnointi: valtamerten tulevaisuusohjelma
                     6
                   ja tiedonannosta annettujen neuvoston päätelmien
                     7
                   mukaisesti keskeinen piirre unionin toiminnassa kyseisissä järjestöissä on alueellisten kalastuksenhoitojärjestöjen vaikuttavuutta tukevien ja lisäävien ja tapauksen mukaan niiden hallintoa parantavien toimenpiteiden edistäminen.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

                  Tämä ehdotus neuvoston päätökseksi perustuu Euroopan unionin toiminnasta tehtyyn sopimukseen ja erityisesti sen 43 artiklan 2 kohtaan yhdessä sen 218 artiklan 6 kohdan kanssa.

               •Toissijaisuusperiaate (jaetun toimivallan osalta)

                  Ei sovelleta

               •Suhteellisuusperiaate

                  Ehdotuksessa ei ylitetä sitä, mikä on tarpeen asetetun tavoitteen saavuttamiseksi eli että unioni tekee pöytäkirjan.

               •Toimintatavan valinta

                  Euroopan unionin toiminnasta tehdyn sopimuksen 218 artiklan 6 kohdassa edellytetään, että komissio tekee neuvostolle ehdotuksen päätöksestä, joka koskee pöytäkirjan tekemistä.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Jälkiarvioinnit/toimivuustarkastukset

                  Ei sovelleta

               •Sidosryhmien kuuleminen

               Neuvosto valtuutti 13. toukokuuta 2013 komission neuvottelemaan yleissopimuksen muutoksista Euroopan unionin puolesta.

               Muutokset laadittiin yleissopimuksen muuttamista käsittelevän, ICCAT:n tätä tarkoitusta varten perustaman työryhmän kuuden kokouksen aikana, joista ensimmäinen pidettiin 10.–12. heinäkuuta 2013 ja viimeinen 24.–25. toukokuuta 2018. Jäsenvaltioille tiedotettiin neuvottelujen edistymisestä.

               •Asiantuntijatiedon keruu ja käyttö

                  Komissio hyödynsi jäsenvaltioiden asiantuntemusta valmistautuessaan yleissopimukseen tehtäviä muutoksia koskeviin neuvotteluihin ICCAT:ssa ja myös niiden aikana.

               •Vaikutustenarviointi

                  Ei sovelleta

               •Sääntelyn toimivuus ja yksinkertaistaminen

                  Ei sovelleta

               •Perusoikeudet

                  Ei sovelleta

               4.TALOUSARVIOVAIKUTUKSET

                  Ehdotus ei aiheuta lisäkustannuksia EU:n talousarvioon.

               5.LISÄTIEDOT

               •Toteuttamissuunnitelmat, seuranta, arviointi ja raportointijärjestelyt

                  Ei sovelleta

               •Selittävät asiakirjat (direktiivien osalta)

                  Ei sovelleta

               •Ehdotukseen sisältyvien säännösten yksityiskohtaiset selitykset

                  Ei sovelleta

               2019/0225 (NLE)

               Ehdotus

               NEUVOSTON PÄÄTÖS

               Atlantin tonnikalojen suojelusta tehdyn kansainvälisen yleissopimuksen muuttamista koskevan pöytäkirjan tekemisestä Euroopan unionin puolesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan yhdessä sen 218 artiklan 6 kohdan toisen alakohdan a alakohdan v alakohdan kanssa,

               ottaa huomioon Euroopan komission ehdotuksen,

               ottaa huomioon Euroopan parlamentin hyväksynnän
                  8
               ,

               sekä katsoo seuraavaa:

               (1)Pöytäkirja Atlantin tonnikalojen suojelusta tehdyn kansainvälisen yleissopimuksen muuttamisesta allekirjoitettiin [XXXX] annetun neuvoston päätöksen [XXXX] mukaisesti [XXXX], ja sitä sovelletaan väliaikaisesti sen voimaantulopäivästä alkaen, kunnes se tehdään lopullisesti myöhemmin.

               (2)Euroopan parlamentin ja neuvoston asetuksessa (EU) N:o 1380/2013
                  9
                edellytetään, että unioni varmistaa kalastus- ja vesiviljelytoimien olevan ekologisesti kestäviä pitkällä aikavälillä sekä niiden hoitamisen johdonmukaisesti taloudellisten, sosiaalisten ja työllisyyteen liittyvien etujen saavuttamista ja elintarvikkeiden saatavuuden parantamista koskevien tavoitteiden kanssa. Siinä edellytetään myös, että unioni soveltaa kalastuksenhoitoon ennalta varautuvaa lähestymistapaa ja pyrkii varmistamaan, että meren elollisia luonnonvaroja hyödynnetään siten, että pyydettävien lajien kannat palautetaan kestävän enimmäistuoton mahdollistavia tasoja suuremmiksi ja pidetään näillä tasoilla. Lisäksi siinä säädetään, että unioni toteuttaa parhaiden käytettävissä olevien tieteellisten lausuntojen perusteella säilyttämis- ja hoitotoimenpiteitä, tukee tieteellisen tiedon ja tieteellisten lausuntojen tuottamista, lopettaa asteittain saaliiden poisheittämisen ja tukee kalastusmenetelmiä, jotka lisäävät kalastuksen valikoivuutta ja joilla vältetään ja vähennetään tahattomia saaliita mahdollisimman paljon ja joita käytettäessä kalastuksesta meriekosysteemiin ja kalavaroihin kohdistuvat vaikutukset jäävät pieniksi. Asetuksessa (EU) N:o 1380/2013 säädetään vielä nimenomaisesti, että unioni soveltaa kyseisiä tavoitteita ja periaatteita ulkoisia kalastussuhteitaan harjoittaessaan. Pöytäkirja on näiden tavoitteiden mukainen.

               (3)Kuten unionin ulkoasioiden ja turvallisuuspolitiikan korkean edustajan ja Euroopan komission yhteisessä tiedonannossa Kansainvälinen valtamerten hallinnointi: valtamerten tulevaisuusohjelma
                  10
                ja neuvoston yhteisestä tiedonannosta antamissa päätelmissä
                  11
                todetaan, toimenpiteiden edistäminen alueellisten kalastuksenhoitojärjestöjen tukemiseksi ja niiden tehokkuuden ja tarvittaessa hallinnoinnin parantamiseksi on keskeisellä sijalla unionin toiminnassa näillä foorumeilla. Pöytäkirja on täysin näiden tavoitteiden mukainen.

               (4)Pöytäkirja olisi hyväksyttävä Euroopan unionin puolesta,

               ON HYVÄKSYNYT TÄMÄN PÄÄTÖKSEN:

               1 artikla

               Hyväksytään unionin puolesta Atlantin tonnikalojen suojelusta tehdyn kansainvälisen yleissopimuksen muuttamista koskeva pöytäkirja, jäljempänä ’pöytäkirja’.

               2 artikla

               Neuvoston puheenjohtaja nimeää henkilön, jolla on valtuudet tallettaa unionin puolesta pöytäkirjan hyväksymiskirja pöytäkirjan 13 artiklan mukaisesti.

               3 artikla

               Tämä päätös tulee voimaan päivänä
                  12
               , jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)

                        Neuvoston päätös, tehty 9 päivänä kesäkuuta 1986, yhteisön liittymisestä kansainväliseen yleissopimukseen Atlantin tonnikalojen suojelusta, sellaisena kuin se on muutettuna yleissopimuksen sopimuspuolina olevien valtioiden täysivaltaisten edustajien konferenssin päätösasiakirjaan liitetyllä, Pariisissa 10 päivänä heinäkuuta 1984 allekirjoitetulla pöytäkirjalla (EYVL L 162, 18.6.1986, s. 33).

                     (2)

                        Neuvoston päätös, annettu 13 päivänä toukokuuta 2013, komission valtuuttamisesta aloittamaan Euroopan unionin puolesta neuvottelut Atlantin tonnikalojen suojelusta tehdyn kansainvälisen yleissopimuksen muuttamiseksi.

                     (3)

                        KOM(1999) 613 lopullinen.

                     (4)

                        Euroopan parlamentin ja neuvoston asetus (EU) N:o 1380/2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

                     (5)

                        KOM(2011) 424, 13.7.2011.

                     (6)

                        JOIN(2016) 49 final.

                     (7)

                        Asiak. 7348/1/17 REV 1.

                     (8)

                        EUVL C , , s. .

                     (9)

                        Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

                     (10)

                        JOIN(2016) 49 final, 10.11.2016.

                     (11)

                        7348/1/17 REV 1, 24.3.2017.

                     (12)

                        Neuvoston pääsihteeristö julkaisee pöytäkirjan voimaantulopäivän Euroopan unionin virallisessa lehdessä.


               EUROOPAN KOMISSIO
            Bryssel 14.10.2019
            COM(2019) 470 final
            2019/0223(NLE)
            Ehdotus
            NEUVOSTON PÄÄTÖS
            Atlantin tonnikalojen suojelusta tehdyn kansainvälisen yleissopimuksen muuttamista koskevan pöytäkirjan allekirjoittamisesta Euroopan unionin puolesta ja sen väliaikaisesta soveltamisesta

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

               Kansainvälisellä yleissopimuksella Atlantin tonnikalojen suojelusta (ICCAT-yleissopimus) perustetaan ICCAT ja pyritään edistämään yhteistyötä Atlantin valtameren tonnikalan ja sen lähilajien populaatioiden säilyttämiseksi sellaisella tasolla, joka varmistaa mahdollisimman suuren vakaan tuoton elintarvike- ja muuhun käyttöön. Yleissopimus tuli voimaan 21. maaliskuuta 1969. Unioni on yleissopimuksen sopimuspuoli hyväksyttyään sen 9. kesäkuuta 1986 tehdyn neuvoston päätöksen
                  1
                nojalla.

               Kansainvälinen Atlantin tonnikalojen suojelukomissio (ICCAT:n komissio) on ICCAT-yleissopimuksella perustettu elin sen vastuualueeseen kuuluvien lajien säilyttämistä ja hoitoa varten. ICCAT:n komissiolla on valta antaa suosituksia, jotka sitovat sopimuspuolia. ICCAT-yleissopimuksen sopimuspuolena unioni on jäsen ICCAT:n komissiossa, jossa sillä on oikeus osallistua ja äänestää.

               Jotta voitaisiin parantaa ICCAT:n komission tehokkuutta ja vahvistaa sen vastuualueeseen kuuluvien lajien suojelua ja hoitoa, ICCAT:n komissio on hyväksynyt, että on tarve muuttaa yleissopimusta. Neuvosto valtuutti 13. toukokuuta 2013
                  2
                komission neuvottelemaan yleissopimuksen muutoksista Euroopan unionin puolesta.

               Vuosina 2013–2018 ICCAT:n komissiossa on käyty keskusteluja yleissopimukseen tarvittavista muutoksista. Tämän vuoksi on laadittu pöytäkirja yleissopimuksen muuttamiseksi. Kun tärkeimmät muutokset ovat voimassa, niillä

               1)laajennetaan yleissopimuksen soveltamisalaa haiden säilyttämisen ja hoidon osalta,

               2)selvennetään äänestyssääntöjä ja päätösvaltaisuutta ICCAT:n komissiossa, erityisesti enemmistövaatimuksia tilanteissa, joissa yksimielisyyttä ei voida saavuttaa,

               3)määritellään periaatteet, joiden mukaisesti ICCAT:n komissio ja sen jäsenet toimivat, kun ne suorittavat ICCAT:n yleissopimuksen mukaisia tehtäviä,

               4)lyhennetään ICCAT:n komission hyväksymien suositusten voimaantulokautta kuudesta kuukaudesta neljään kuukauteen sen jälkeen, kun suositukset on ilmoitettu ICCAT:n jäsenille,

               5)selvennetään vastaväitemenettelyn käyttöä ICCAT:n komission hyväksymien suositusten osalta,

               6)Mahdollistetaan yhteistyötä tekevien muiden kuin sopimuspuolten sekä kalastusta harjoittavien yhteisöjen parempi osallistuminen ICCAT:n komission työhön sekä

               7)otetaan käyttöön ICCAT:n riitojenratkaisumekanismi, joka on vapaaehtoinen mutta jonka tulos on lopullinen ja sitoo siihen turvautuneita osapuolia.

               Yleissopimuksen muuttaminen tarjoaa myös mahdollisuuden poistaa yleissopimuksen englannin-, ranskan- ja espanjankielisten toisintojen, joista jokainen on yhtä todistusvoimainen, lieviä eroavaisuuksia. Pöytäkirja sisältää näin ollen kaikki määräykset, joita on muutettava missä tahansa kolmesta kielitoisinnosta.

               Sopimuspuolet hyväksyvät pöytäkirjan ICCAT:n komission 28. sääntömääräisessä kokouksessa 18.–25. marraskuuta 2019 välisenä aikana.

               Tämä ehdotus koskee neuvoston päätöstä, jolla hyväksytään pöytäkirjan allekirjoittaminen unionin puolesta ja väliaikainen soveltaminen. Pöytäkirjan 13 artiklassa määrätään, että pöytäkirja tulee voimaan kunkin sellaisen sopimuspuolen osalta, joka on hyväksynyt sen, 90. päivänä sen jälkeen, kun kolme neljäsosaa yleissopimuksen sopimuspuolista on tallettanut hyväksymiskirjat Yhdistyneiden kansakuntien elintarvike- ja maatalousjärjestön johtajan huostaan, ja sen jälkeen kunkin jäljellä olevan sopimuspuolen osalta hyväksymisen yhteydessä. Sen vuoksi on tarpeen säätää pöytäkirjan väliaikaisesta soveltamisesta siinä tapauksessa, että pöytäkirja tulee voimaan ennen kuin unioni on saattanut sisäiset ratifiointimenettelynsä päätökseen. Väliaikainen soveltaminen on myös johdonmukainen neuvoston päätöksen kanssa, jossa neuvosto valtuuttaa komission neuvottelemaan yleissopimuksen muutoksista.

               Pöytäkirja on osa laajempaa kokonaisuutta, johon sisältyy myös

               1)ICCAT:n antama päätöslauselma muutetun ICCAT-yleissopimuksen mukaisesta kalastusta harjoittavien yhteisöjen osallistumisesta. Tässä päätöslauselmassa selvennetään yleissopimukseen tehtäviä muutoksia, jotka koskevat muiden kuin sopimuspuolten osallistumista, erityisesti sitä, että Kiinan Taipei on kalastusyhteisö, joka on tarkoitus sisällyttää kalastusyhteisöjä koskevaan liitteeseen 2, joka lisätään yleissopimukseen pöytäkirjan 11 artiklalla; sekä

               2)ICCAT:n suositus kaloista, joita pidetään tonnikalana ja sen lähilajeina tai valtamerilajeiksi ja pelagisiksi lajeiksi katsottavina ja laajasti vaeltavina leveäsuisina rustokaloina. Suosituksessa selvennetään, mitkä ovat yleissopimuksen kattamia lajeja, ja erityisesti siinä määritellään, että leveäsuiset rustokalat (hait ja rauskut), jotka ovat valtamerilajeiksi ja pelagisiksi lajeiksi katsottavia ja laajasti vaeltavia, kuuluvat ’ICCAT-lajeihin’.

               ICCAT:n komissio hyväksyy päätöslauselman ja suosituksen samanaikaisesti, kun sopimuspuolet hyväksyvät pöytäkirjan. ICCAT:n yleissopimuksen VIII artiklan 2 kohdan mukaisesti suositus tulee voimaan kuuden kuukauden kuluttua siitä päivästä, jona sopimuspuolille on ilmoitettu siitä. Suositus ei sido sopimuspuolta, jos sopimuspuoli on ilmaissut ja vahvistanut vastustavansa suositusta. Jos sopimuspuolten enemmistö kannattaa vastalausetta, suositus ei tule voimaan.

               •Yhdenmukaisuus muiden alaa koskevien politiikkojen säännösten kanssa

                  Alueelliset kalastuksenhoitojärjestöt ovat kansainvälisiä organisaatioita, joiden muodostajina ovat kalastusintressejä tietyllä alueella omaavat maat, joista osa on rantavaltioita, alueellisen integraation organisaatiot, kuten EU, ja kalastusyhteisöt. Jotkut alueelliset kalastuksenhoitojärjestöt hoitavat kaikkia tietyllä alueella esiintyviä kalakantoja, kun taas toiset keskittyvät yksittäisiin laajoilla maantieteellisillä alueilla esiintyviin laajasti vaeltaviin lajeihin, erityisesti tonnikalaan. Vaikka jotkin kyseisistä järjestöistä ovat pelkästään neuvoa-antavia, useimmilla on valtuudet vahvistaa saalis- ja pyyntiponnistusrajoituksia, teknisiä toimenpiteitä ja valvontavelvoitteita.

               Euroopan unioni, jota edustaa Euroopan komissio, tukee ja edistää aktiivisesti ICCAT:n työtä. Tämä on yhdenmukaista komission tiedonannon Euroopan yhteisön osallistuminen alueellisten kalastusjärjestöjen toimintaan
                  3
               , yhteisestä kalastuspolitiikasta annetun Euroopan parlamentin ja neuvoston asetuksen (EU) N:o 1380/2013
                  4
                29 artiklan sekä komission tiedonannosta yhteisen kalastuspolitiikan ulkoisesta ulottuvuudesta 19. maaliskuuta 2012
                  5
                annettujen neuvoston päätelmien kanssa. Yleissopimuksen muutokset ovat tarpeen, jotta voidaan varmistaa meren elollisten luonnonvarojen, ICCAT:n hallinnoiman meriympäristön sekä ICCAT-lajeihin kohdistuvan kalastustoiminnan yhteydessä pyydettyjen lajien kestävä hyödyntäminen, hoito ja säilyttäminen.

               •Yhdenmukaisuus unionin muiden politiikkojen kanssa

                  Unionin ulkoasioiden ja turvallisuuspolitiikan korkean edustajan ja Euroopan komission yhteisen tiedonannon Kansainvälinen valtamerten hallinnointi: valtamerten tulevaisuusohjelma
                     6
                   ja tiedonannosta annettujen neuvoston päätelmien
                     7
                   mukaisesti keskeinen piirre unionin toiminnassa kyseisissä järjestöissä on alueellisten kalastuksenhoitojärjestöjen vaikuttavuutta tukevien ja lisäävien ja tapauksen mukaan niiden hallintoa parantavien toimenpiteiden edistäminen.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

               Tämä ehdotus neuvoston päätökseksi perustuu Euroopan unionin toiminnasta tehtyyn sopimukseen ja erityisesti sen 43 artiklan 2 kohtaan yhdessä sen 218 artiklan 5 kohdan kanssa.

                  Euroopan parlamentin ja neuvoston asetus (EU) N:o 1380/2013
                     8
                   on oikeusperusta, jossa vahvistetut periaatteet olisi otettava huomioon tässä kannassa.

               •Toissijaisuusperiaate (jaetun toimivallan osalta)

                  Ei sovelleta

               •Suhteellisuusperiaate

                  Ehdotuksessa ei ylitetä sitä, mikä on tarpeen asetetun tavoitteen saavuttamiseksi, joka on pöytäkirjan allekirjoittaminen ja väliaikainen soveltaminen unionissa.

               •Toimintatavan valinta

                  Euroopan unionin toiminnasta tehdyn sopimuksen 218 artiklan 5 kohdan mukaan neuvosto tekee komission ehdotuksesta päätöksen, jolla annetaan lupa pöytäkirjan allekirjoittamiseen ja tarvittaessa sen väliaikaiseen soveltamiseen ennen sen voimaantuloa.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Jälkiarvioinnit/toimivuustarkastukset

                  Ei sovelleta

               •Sidosryhmien kuuleminen

               Neuvosto valtuutti 13. toukokuuta 2013 komission neuvottelemaan yleissopimuksen muutoksista Euroopan unionin puolesta.

               Muutokset laadittiin yleissopimuksen muuttamista käsittelevän, ICCAT:n tätä tarkoitusta varten perustaman työryhmän kuuden kokouksen aikana, joista ensimmäinen pidettiin 10.–12. heinäkuuta 2013 ja viimeinen 24.–25. toukokuuta 2018. Jäsenvaltioille tiedotettiin neuvottelujen edistymisestä.

               •Asiantuntijatiedon keruu ja käyttö

                  Komissio hyödynsi jäsenvaltioiden asiantuntemusta valmistautuessaan yleissopimukseen tehtäviä muutoksia koskeviin neuvotteluihin ICCAT:ssa ja myös niiden aikana.

               •Vaikutustenarviointi

                  Ei sovelleta

               •Sääntelyn toimivuus ja yksinkertaistaminen

                  Ei sovelleta

               •Perusoikeudet

                  Ei sovelleta

               4.TALOUSARVIOVAIKUTUKSET

                  Ehdotus ei aiheuta lisäkustannuksia EU:n talousarvioon.

               5.LISÄTIEDOT

               •Toteuttamissuunnitelmat, seuranta, arviointi ja raportointijärjestelyt

                  Ei sovelleta

               •Selittävät asiakirjat (direktiivien osalta)

                  Ei sovelleta

               •Ehdotukseen sisältyvien säännösten yksityiskohtaiset selitykset

                  Ei sovelleta

               2019/0223 (NLE)

               Ehdotus

               NEUVOSTON PÄÄTÖS

               Atlantin tonnikalojen suojelusta tehdyn kansainvälisen yleissopimuksen muuttamista koskevan pöytäkirjan allekirjoittamisesta Euroopan unionin puolesta ja sen väliaikaisesta soveltamisesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan yhdessä sen 218 artiklan 5 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Neuvosto valtuutti 13 päivänä toukokuuta 2013 Euroopan komission aloittamaan neuvottelut Atlantin tonnikalojen suojelusta tehdyn kansainvälisen yleissopimuksen muuttamiseksi (ICCAT-yleissopimus)
                  9
               . Neuvottelut saatiin menestyksekkäästi päätökseen marraskuussa 2018.

               (2)Tuloksena olevan pöytäkirjan olisi parannettava ICCAT:n tehokkuutta ja vahvistettava sen vastuualueeseen kuuluvien lajien suojelua ja hoitoa.

               (3)Euroopan parlamentin ja neuvoston asetuksessa (EU) N:o 1380/2013
                  10
                edellytetään, että unioni varmistaa kalastus- ja vesiviljelytoimien olevan ekologisesti kestäviä pitkällä aikavälillä sekä niiden hoitamisen johdonmukaisesti taloudellisten, sosiaalisten ja työllisyyteen liittyvien etujen saavuttamista ja elintarvikkeiden saatavuuden parantamista koskevien tavoitteiden kanssa. Siinä edellytetään myös, että unioni soveltaa kalastuksenhoitoon ennalta varautuvaa lähestymistapaa ja pyrkii varmistamaan, että meren elollisia luonnonvaroja hyödynnetään siten, että pyydettävien lajien kannat palautetaan kestävän enimmäistuoton mahdollistavia tasoja suuremmiksi ja pidetään näillä tasoilla. Lisäksi siinä säädetään, että unioni toteuttaa parhaiden käytettävissä olevien tieteellisten lausuntojen perusteella säilyttämis- ja hoitotoimenpiteitä, tukee tieteellisen tiedon ja tieteellisten lausuntojen tuottamista, lopettaa asteittain saaliiden poisheittämisen ja tukee kalastusmenetelmiä, jotka lisäävät kalastuksen valikoivuutta ja joilla vältetään ja vähennetään tahattomia saaliita mahdollisimman paljon ja joita käytettäessä kalastuksesta meriekosysteemiin ja kalavaroihin kohdistuvat vaikutukset jäävät pieniksi. Asetuksessa (EU) N:o 1380/2013 säädetään vielä nimenomaisesti, että unioni soveltaa kyseisiä tavoitteita ja periaatteita ulkoisia kalastussuhteitaan harjoittaessaan. Pöytäkirja on näiden tavoitteiden mukainen.

               (4)Kuten unionin ulkoasioiden ja turvallisuuspolitiikan korkean edustajan ja Euroopan komission yhteisessä tiedonannossa Kansainvälinen valtamerten hallinnointi: valtamerten tulevaisuusohjelma
                  11
                ja neuvoston yhteisestä tiedonannosta antamissa päätelmissä
                  12
                todetaan, toimenpiteiden edistäminen alueellisten kalastuksenhoitojärjestöjen tukemiseksi ja niiden tehokkuuden ja tarvittaessa hallinnoinnin parantamiseksi on keskeisellä sijalla unionin toiminnassa näillä foorumeilla. Pöytäkirja on täysin näiden tavoitteiden mukainen.

               (5)Pöytäkirja olisi allekirjoitettava unionin puolesta, ja sitä olisi sovellettava väliaikaisesti, kunnes sen tekemistä varten tarvittavat menettelyt on saatettu päätökseen.

               (6)Koska on mahdollista, että pöytäkirja tulee voimaan ennen kuin unioni on saattanut sisäiset ratifiointimenettelynsä päätökseen, sitä olisi sovellettava väliaikaisesti,

               ON HYVÄKSYNYT TÄMÄN PÄÄTÖKSEN:

               1 artikla

               Annetaan lupa allekirjoittaa Atlantin tonnikalojen suojelusta tehdyn kansainvälisen yleissopimuksen muuttamista koskeva pöytäkirja, jäljempänä ’pöytäkirja’, unionin puolesta sillä varauksella, että mainitun pöytäkirjan tekeminen saatetaan päätökseen.

               Allekirjoitettavan pöytäkirjan teksti on liitetty tähän päätökseen.

               2 artikla

               Neuvoston pääsihteeristö laatii valtakirjan, jossa pöytäkirjan neuvottelijan nimeämä yksi tai useampi henkilö valtuutetaan allekirjoittamaan pöytäkirja sillä varauksella, että pöytäkirjan tekeminen saatetaan päätökseen.

               3 artikla

               Pöytäkirjaa sovelletaan pöytäkirjan 13 artiklan mukaisesti väliaikaisesti ennen pöytäkirjan voimaantuloa.

               4 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)

                        Neuvoston päätös, tehty 9 päivänä kesäkuuta 1986, yhteisön liittymisestä kansainväliseen yleissopimukseen Atlantin tonnikalojen suojelusta, sellaisena kuin se on muutettuna yleissopimuksen sopimuspuolina olevien valtioiden täysivaltaisten edustajien konferenssin päätösasiakirjaan liitetyllä, Pariisissa 10 päivänä heinäkuuta 1984 allekirjoitetulla pöytäkirjalla (EYVL L 162, 18.6.1986, s. 33).

                     (2)

                        Neuvoston päätös, annettu 13 päivänä toukokuuta 2013, komission valtuuttamisesta aloittamaan Euroopan unionin puolesta neuvottelut Atlantin tonnikalojen suojelusta tehdyn kansainvälisen yleissopimuksen muuttamiseksi.

                     (3)

                        KOM(1999) 613 lopullinen.

                     (4)

                        Euroopan parlamentin ja neuvoston asetus (EU) N:o 1380/2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

                     (5)

                        KOM(2011) 424, 13.7.2011.

                     (6)

                        JOIN(2016) 49 final.

                     (7)

                        Asiak. 7348/1/17 REV 1.

                     (8)

                        Euroopan parlamentin ja neuvoston asetus (EU) N:o 1380/2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

                     (9)

                        Neuvoston päätös, annettu 13 päivänä toukokuuta 2013, komission valtuuttamisesta aloittamaan Euroopan unionin puolesta neuvottelut Atlantin tonnikalojen suojelusta tehdyn kansainvälisen yleissopimuksen muuttamiseksi (ICCAT-yleissopimus).

                     (10)

                        Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

                     (11)

                        JOIN(2016) 49 final, 10.11.2016.

                     (12)

                        7348/1/17 REV 1, 24.3.2017.

    ---documentbreak---

               EUROOPAN KOMISSIO
            Bryssel 14.10.2019
            COM(2019) 470 final
            LIITE
            asiakirjaan
            Neuvoston päätös
            Atlantin tonnikalojen suojelusta tehdyn kansainvälisen yleissopimuksen muuttamista koskevan pöytäkirjan allekirjoittamisesta Euroopan unionin puolesta ja sen väliaikaisesta soveltamisesta

               LIITE

               PÖYTÄKIRJA ATLANTIN TONNIKALOJEN SUOJELUSTA TEHDYN KANSAINVÄLISEN YLEISSOPIMUKSEN MUUTTAMISESTA

               Rio de Janeirossa 14. toukokuuta 1966 Atlantin tonnikalojen suojelusta tehdyn kansainvälisen yleissopimuksen, jäljempänä ’yleissopimus’, sopimuspuolet

                  MUISTUTTAVAT ICCAT:n suosituksesta perustaa työryhmä, joka laatii muutoksia ICCAT-yleissopimukseen [suositus 12-10], ja tämän tuloksena tässä työryhmässä laadituista muutosluonnoksista,

                  PANEVAT MERKILLE ICCAT:n antaman päätöslauselman muutetun ICCAT-yleissopimuksen mukaisesta kalastusta harjoittavien yhteisöjen osallistumisesta [suositus 19-XX] ja ICCAT:n suosituksen kaloista, joita pidetään tonnikalana ja sen lähilajeina tai valtamerilajeiksi ja pelagisiksi lajeiksi katsottavina ja laajasti vaeltavina leveäsuisina rustokaloina [suositus 19-XX], jotka ovat erottamaton osa muutoksia koskevia ehdotuksia ja jotka komissio on hyväksynyt tämän pöytäkirjan viimeistelyn yhteydessä,

                  KATSOVAT, että yleissopimukseen tehtäviä muutoksia koskeviin ehdotuksiin liittyy uusia velvoitteita,

                  KOROSTAVAT, että on tärkeää saattaa kunkin sisäiset hyväksymismenettelyt nopeasti päätökseen, jotta tämä pöytäkirja voi tulla voimaan kaikkien sopimuspuolten osalta mahdollisimman pian,

               ovat sopineet seuraavaa:

               1 artikla

               Muutetaan yleissopimuksen johdanto seuraavasti:

               ”Hallitukset, joiden asianmukaisesti valtuutetut edustajat ovat allekirjoittaneet tämän yleissopimuksen ja jotka ottavat huomioon yhteisen kiinnostuksensa Atlantin valtameren tonnikalojen ja niiden lähilajien sekä valtamerilajeiksi ja pelagisiksi lajeiksi katsottavien ja laajasti vaeltavien leveäsuisten rustokalojen populaatioihin ja haluavat yhteistyössä ylläpitää näitä populaatioita tasolla, joka mahdollistaa niiden säilyttämisen ja kestävän käytön pitkällä aikavälillä elintarvike- ja muuhun käyttöön, ovat päättäneet tehdä yleissopimuksen näiden kalavarojen suojelusta, ja ovat tässä tarkoituksessa sopineet seuraavaa:”

               2 artikla

               Muutetaan yleissopimuksen 2 ja 3 artikla seuraavasti:

               ”2 artikla

               Mikään tässä yleissopimuksessa ei rajoita valtioiden kansainvälisen oikeuden mukaisia oikeuksia, lainkäyttövaltaa ja velvollisuuksia. Tätä yleissopimusta tulkitaan ja sovelletaan kansainvälisen oikeuden mukaisesti.

               3 artikla

               1.
                     Sopimuspuolet sopivat, että ne perustavat komission nimeltä Kansainvälinen Atlantin tonnikalojen suojelukomissio, jäljempänä ”komissio”, jonka tehtävänä on toteuttaa tämän yleissopimuksen tavoitteet, ja että ne huolehtivat sen toiminnan ylläpitämisestä. Kukin sopimuspuoli on komission jäsen.

               2.
                     Kutakin komission jäsentä edustaa komissiossa enintään kolme nimettyä valtuutettua. Näillä valtuutetuilla voi olla avustajinaan asiantuntijoita ja neuvonantajia.

               3.
                     Komission päätökset tehdään yleensä yksimielisesti. Sikäli kuin tässä yleissopimuksessa ei toisin määrätä, jos yksimielisyyteen ei päästä, päätökset tehdään läsnä olevien komission jäsenten kahden kolmasosan enemmistöllä, jossa annetaan ääniä joko puolesta tai vastaan, ja kullakin komission jäsenellä on yksi ääni. Päätösvaltaisuus edellyttää kahta kolmasosaa kaikista komission jäsenistä.

               4.
                     Komission sääntömääräinen kokous pidetään joka toinen vuosi. Ylimääräisiä kokouksia voidaan kutsua koolle milloin tahansa kaikkien komission jäsenten enemmistön pyynnöstä tai 6 artiklan mukaisesti perustetun neuvoston päätöksellä.

               5.
                     Komissio valitsee ensimmäisessä kokouksessaan ja siitä lähtien jokaisessa sääntömääräisessä kokouksessaan sopimuspuolten keskuudesta puheenjohtajan sekä ensimmäisen ja toisen varapuheenjohtajan, jotka voidaan valita uudelleen ainoastaan yhden kerran.

               6.
                     Komission ja sen sivutoimielinten kokoukset ovat julkisia, ellei komissio toisin päätä.

               7.
                     Komission viralliset kielet ovat englanti, espanja ja ranska.

               8.
                     Komissio vahvistaa tehtäviensä suorittamisessa tarvitsemansa työjärjestyksen ja varainhoitomääräykset.

               9.
                     Komissio antaa jäsenilleen joka toinen vuosi kertomuksen työstään ja johtopäätöksistään, ja lisäksi antaa niille pyydettäessä tietoa kaikista tämän yleissopimuksen tavoitteisiin liittyvistä kysymyksistä.”

               3 artikla

               Lisätään yleissopimukseen uusi 4 artikla seuraavasti:

               ”4 artikla

               Suorittaessaan tämän yleissopimuksen mukaisia tehtäviä komissio ja sen jäsenet toimivat

               a)
                     soveltaakseen kalastuksenhoitoon ennalta varautuvaa lähestymistapaa ja ekosysteemilähtöistä lähestymistapaa asiaa koskevien kansainvälisesti sovittujen standardien ja tarvittaessa suositeltujen menettelytapojen ja menettelyjen mukaisesti;

               b)
                     käyttääkseen parasta saatavilla olevaa tieteellistä näyttöä;

               c)
                     suojellakseen meriympäristön biologista monimuotoisuutta;

               d)
                     varmistaakseen päätöksentekoprosessien oikeudenmukaisuuden ja avoimuuden muun muassa kalastusmahdollisuuksien jakamisen ja muiden toimien osalta; sekä

               e)
                     tunnustaakseen täysimääräisesti komission jäseninä olevien kehitysmaiden erityisvaatimukset, mukaan lukien tarve kehittää niiden valmiuksia kansainvälisen oikeuden mukaisesti, panna täytäntöön niiden tämän yleissopimuksen mukaiset velvoitteet ja kehittää niiden kalastusta.”

               4 artikla

               Numeroidaan yleissopimuksen 4, 5, 6, 7 ja 8 artikla uudelleen 5, 6, 7, 8 ja 9 artiklaksi ja muutetaan seuraavasti:

               ”5 artikla

               1.
                     Tämän yleissopimuksen tavoitteiden toteuttamiseksi

               a)
                     komissio vastaa tonnikalojen ja niiden lähilajien sekä valtamerilajeiksi ja pelagisiksi lajeiksi katsottavien ja laajasti vaeltavien leveäsuisten rustokalojen, jäljempänä ’ICCAT-lajit’, sekä muiden yleissopimusalueella ICCAT-lajeihin kohdistuvan kalastustoiminnan yhteydessä pyydettyjen lajien populaatioiden tutkimuksesta, ottaen huomioon muiden kalastukseen liittyvien kansainvälisten järjestöjen tai järjestelyjen toiminta. Tällaiseen tutkimukseen on sisällyttävä edellä mainittuja lajeja koskeva tutkimus, niiden elinympäristön valtameritutkimus sekä luonnon ja ihmisen vaikutus niiden määrään. Komissio voi myös tutkia lajeja, jotka kuuluvat ICCAT-lajien kanssa samaan ekosysteemiin tai niihin liittyviin tai niistä riippuvaisiin lajeihin.

               b)
                     näitä tehtäviään hoitaessaan komission on mahdollisuuksien mukaan käytettävä komission jäsenten virallisten elinten ja niiden poliittisten alajaostojen teknisiä ja tieteellisiä palveluja. Se voi tarvittaessa käyttää julkisten tai yksityisten laitosten, järjestöjen tai henkilöiden saatavilla olevia palveluja ja tietoja. Komissio voi lisäksi käynnistää talousarvionsa sallimissa rajoissa ja yhteistyössä asianomaisten komission jäsenten kanssa itsenäisiä tutkimuksia, joiden tarkoituksena on täydentää hallitusten, kansallisten laitosten tai muiden kansainvälisten järjestöjen suorittamaa tutkimustyötä.

               c)
                     komissio varmistaa, että tällaiselta laitokselta, järjestöltä tai henkilöltä saadut tiedot ovat vahvistettujen laatua ja objektiivisuutta koskevien tieteellisten vaatimusten mukaisia.

               2.
                     Tämän artiklan 1 kohdan määräysten täytäntöönpanoon kuuluu:

               a)
                     yleissopimusalueella kalastettavien ICCAT-lajien nykytilanteeseen ja -kehitykseen liittyvien tilastotietojen kerääminen ja erittely;

               b)
                     sellaisiin toimenpiteisiin ja menetelmiin liittyvien tietojen tutkiminen ja arviointi, joilla pyritään ylläpitämään yleissopimusalueen ICCAT-lajien populaatiot kestävän enimmäistuoton ja kyseisten lajien tehokkaan hyväksikäytön mahdollistavalla tai sitä korkeammalla tasolla tämän tuoton mukaisesti;

               c)
                     selvitysten ja tutkimusten suositteleminen komission jäsenille; sekä

               d)
                     komission työn tulosten ja selvitysten sekä yleissopimusalueen ICCAT-lajeihin liittyvien tilastollisten, biologisten ja muiden tieteellisten tietojen julkaiseminen ja jakelu.

               6 artikla

               1.
                     Komission yhteyteen perustetaan neuvosto, johon kuuluvat komission puheenjohtaja, varapuheenjohtajat ja vähintään neljän ja enintään kahdeksan sopimuspuolen edustajat. Neuvostossa edustettuina olevat sopimuspuolet valitaan äänestyksellä jokaisessa komission sääntömääräisessä kokouksessa. Jos sopimuspuolten lukumäärä on suurempi kuin 40, komissio voi valita kaksi ylimääräistä sopimuspuolta, jotka ovat edustettuina neuvostossa. Niitä sopimuspuolia, joiden kansalaisia puheenjohtaja ja varapuheenjohtajat ovat, ei voida valita neuvostoon. Komissio ottaa neuvoston jäsenten valinnassa asianmukaisesti huomioon eri sopimuspuolten maantieteellisen aseman ja edut tonnikalan kalastuksen ja jalostuksen osalta sekä sopimuspuolten yhtäläisen oikeuden tulla edustetuksi neuvostossa.

               2.
                     Neuvosto suorittaa sille tässä yleissopimuksessa annettuja tehtäviä ja komission sille mahdollisesti määräämiä muita tehtäviä; se kokoontuu vähintään kerran komission sääntömääräisten kokousten välisenä aikana. Komission kokousten välillä neuvosto tekee tarvittavat päätökset henkilöstön tehtävistä ja antaa toimeenpanevalle sihteerille tarvittavat ohjeet. Neuvoston päätökset tehdään komission antamien sääntöjen mukaisesti.

               7 artikla

               Tämän yleissopimuksen tavoitteiden saavuttamiseksi komissio voi perustaa alakomissioita lajikohtaisesti, lajiryhmäkohtaisesti tai maantieteellisen alueen mukaan. Tässä tapauksessa kukin alakomissio:

               a)
                     vastaa siitä, että se pitää itsensä ajan tasalla toimivaltaansa kuuluvan lajin, lajiryhmän tai maantieteellisen alueen tilanteesta ja kokoaa tähän liittyviä tieteellisiä ja muita tietoja;

               b)
                     voi ehdottaa komissiolle tieteellisten tutkimusten perusteella suosituksia komission jäsenten yhteisesti toteutettavista toimenpiteistä; sekä

               c)
                     voi suosittaa komissiolle tutkimuksia, joiden tarkoituksena on kerätä tietoja sen toimivaltaan kuuluvasta lajista, lajiryhmästä tai maantieteellisestä alueesta, sekä yhteensovittaa komission jäsenten tutkimusohjelmia.

               8 artikla

               Komissio nimittää toimeenpanevan sihteerin, jonka toimikauden pituudesta päättää komissio.  Komission henkilöstön valinta ja hallinto kuuluu toimeenpanevalle sihteerille komission mahdollisesti määrittämien sääntöjen ja menetelmien mukaisesti. Toimeenpaneva sihteeri suorittaa lisäksi seuraavat komission hänelle muun muassa mahdollisesti määräämät tehtävät:

               a)
                     sovittaa yhteen tämän yleissopimuksen 5 ja 7 artiklan mukaisesti suoritetut tutkimusohjelmat;

               b)
                     valmistelee talousarvioennusteet komission tarkastelua varten;

               c)
                     antaa luvan varojen maksamiseen komission talousarvion mukaisesti;

               d)
                     pitää komission tilejä;

               e)
                     huolehtii yhteistyöstä tämän yleissopimuksen 13 artiklassa tarkoitettujen järjestöjen kanssa;

               f)
                     kokoaa ja erittelee tämän yleissopimuksen tavoitteiden toteuttamiseksi tarvittavat tiedot, erityisesti ne, jotka koskevat ICCAT-lajien kantojen nykyistä tuottoa ja mahdollisimman suurta kestävää tuottoa; sekä

               g)
                     valmistelee komission hyväksyntää varten komission ja sen sivutoimielinten tieteelliset, hallinnolliset ja muut kertomukset.

               9 artikla

               1.

               a)
                     Komissio voi antaa tieteellisen näytön perusteella suosituksia, joiden tarkoituksena on

               i)
                     varmistaa yleissopimusalueella ICCAT-lajien pitkän aikavälin säilyttäminen ja kestävä käyttö säilyttämällä tai palauttamalla näiden kantojen runsaus sellaiselle tasolle, jolla voidaan saavuttaa mahdollisimman suuri kestävä tuotto, tai sen yli;

               ii)
                     edistää tarvittaessa sellaisten muiden lajien suojelua, jotka ovat riippuvaisia ICCAT-lajeista tai jotka liittyvät niihin, tällaisten lajien populaatioiden pitämiseksi tai palauttamiseksi sellaisen tason yläpuolelle, jolla niiden lisääntyminen voi olla vakavasti uhattuna.

               Nämä suositukset tulevat voimaan komission jäsenten osalta tämän artiklan 2 ja 3 kohdassa määrätyillä edellytyksillä.

               b)
                     Edellä mainittuja suosituksia annetaan

               i)
                     komission aloitteesta, jos sopivaa alakomissiota ei ole perustettu;

               ii)
                     komission aloitteesta vähintään kahden kolmasosan kaikista komission jäsenistä antamalla hyväksynnällä, jos asianmukainen alakomissio on perustettu, mutta se ei ole hyväksynyt ehdotusta;

               iii)
                     sopivan alakomission hyväksymän ehdotuksen perusteella; tai

               iv)
                     sopivien alakomissioiden hyväksymän ehdotuksen perusteella, jos kyseinen suositus koskee useampaa kuin yhtä maantieteellistä aluetta, lajia tai lajiryhmää.

               2.
                     Jokainen tämän artiklan 1 kohdan nojalla annettu suositus tulee voimaan kaikkien komission jäsenten osalta neljän kuukauden kuluttua siitä, kun komissio on antanut suosituksen komission jäsenille tiedoksi, jollei komissio muuta hyväksy suosituksen antamisen yhteydessä ja ellei tämän artiklan 3 kohdassa toisin määrätä. Suositus ei kuitenkaan saa missään tapauksessa tulla voimaan alle kolmessa kuukaudessa.

               3.

               a)
                     Jos joku komission jäsenistä, kun on kyse edellä olevan 1 kohdan b alakohdan i tai ii alakohdan nojalla annetusta suosituksesta, tai joku komission jäsen, joka on myös asianomaisen alakomission jäsen, kun on kyse 1 kohdan b alakohdan iii tai iv alakohdan nojalla annetusta suosituksesta, esittää komissiolle suositusta koskevan vastalauseen edellä olevan 2 kohdan mukaisesti asetetussa määräajassa, suositus ei tule voimaan niiden komission jäsenten osalta, jotka ovat esittäneet vastalauseen.

               b)
                     Jos komission jäsenten enemmistö on esittänyt vastalauseita 2 kohdan mukaisesti vahvistetussa määräajassa, suositus ei tule voimaan komission minkään jäsenen osalta.

               c)
                     Komission jäsenen, joka esittää vastalauseen edellä olevan a alakohdan mukaisesti, on toimitettava komissiolle kirjallisesti vastalauseen syy sen esittämisen hetkellä, ja sen on perustuttava yhteen tai useampaan seuraavista perusteista:

               i)
                     suositus on ristiriidassa tämän yleissopimuksen tai muiden asiaa koskevien kansainvälisen oikeuden sääntöjen kanssa;

               ii)
                     suositus syrjii perusteettomasti muodoltaan tai sisällöltään vastalauseen esittänyttä komission jäsentä;

               iii)
                     komission jäsen ei voi käytännössä noudattaa toimenpidettä, koska se on omaksunut erilaisen lähestymistavan säilyttämisen ja kestävän hoidon suhteen tai koska sillä ei ole teknisiä valmiuksia panna suositusta täytäntöön; tai

               iv)
                     turvarajoitukset, joiden seurauksena vastalauseen esittänyt komission jäsen ei pysty panemaan toimenpidettä täytäntöön tai noudattamaan sitä.

               d)
                     Kunkin komission jäsenen, joka esittää tämän artiklan mukaisen vastalauseen, on myös toimitettava komissiolle mahdollisuuksien mukaan kuvaus mahdollisista vaihtoehtoisista säilyttämis- ja hoitotoimenpiteistä, joiden on oltava vähintään yhtä tehokkaita kuin vastalauseen kohteena oleva toimenpide.

               4.
                     Mikä tahansa suosituksesta vastalauseensa esittänyt komission jäsen voi milloin tahansa peruuttaa vastalauseen, ja kyseisen komission jäsenen on noudatettava suositusta joko välittömästi, jos se on jo voimassa, tai tässä artiklassa määrättynä voimaantulopäivänä.

               5.
                     Toimeenpanevan sihteerin on toimitettava viipymättä kaikille komission jäsenille yksityiskohtaiset tiedot tämän artiklan mukaisesti saaduista vastalauseista ja selityksistä sekä jokaisesta tällaisen vastalauseen peruuttamisesta, ja sen on ilmoitettava kaikille komission jäsenille, milloin suositus tulee voimaan.”

               5 artikla

               Lisätään yleissopimukseen uusi 10 artikla seuraavasti:

               ”10 artikla

               1.
                     Komission on pyrittävä kaikin tavoin estämään riitojen syntyminen, ja mahdollisten riitojen osapuolten on kuultava toisiaan tätä yleissopimusta koskevien riitojen ratkaisemiseksi sovintoteitse ja mahdollisimman pian.

               2.
                     Jos riita koskee teknistä asiaa, riidan osapuolet voivat yhdessä saattaa riidan käsiteltäväksi tilapäisessä asiantuntijalautakunnassa, joka perustetaan komission vahvistamien menettelyjen mukaisesti. Asiantuntijalautakunnan on neuvoteltava riidan osapuolten kanssa ja pyrittävä nopeasti ratkaisemaan riita turvautumatta sitoviin menettelyihin.

               3.
                     Jos kahden tai useamman sopimuspuolen välillä syntyy riitaa tämän yleissopimuksen tulkinnasta tai soveltamisesta, on kaikin tavoin pyrittävä ratkaisemaan riita rauhanomaisin keinoin.

               4.
                     Tällainen riita, jota ei ole ratkaistu edellä olevissa kohdissa tarkoitetulla tavalla, voidaan toimittaa lopulliseen ja sitovaan välimiesmenettelyyn riidan osapuolten yhteisestä pyynnöstä. Riidan osapuolten olisi määriteltävä riidan kohde ennen kuin ne pyytävät välimiesmenettelyä yhdessä. Riidan osapuolet voivat sopia, että välimiesoikeus muodostetaan ja toteutetaan tämän yleissopimuksen liitteen 1 mukaisesti tai muiden mahdollisesti yhdessä sopimiensa menettelyjen mukaisesti. Välimiesoikeus tekee ratkaisun tämän yleissopimuksen, kansainvälisen oikeuden ja riidan osapuolten tunnustamien asiaankuuluvien sääntöjen mukaisesti riidassa, joka koskee meren elollisten luonnonvarojen säilyttämistä.

               5.
                     Tämän artiklan mukaisia riitojenratkaisumenettelyjä sovelletaan ainoastaan riitoihin, jotka liittyvät mihin tahansa tekoon, tosiseikkaan tai tilanteeseen, joka tapahtuu tämän artiklan voimaantulopäivän jälkeen.

               6.
                     Mikään tässä artiklassa ei rajoita riidan osapuolten mahdollisuutta ratkaista riitoja sellaisten muiden kansainvälisten sopimusten nojalla, joiden osapuolia ne ovat, tämän artiklan mukaisen riitojenratkaisumenettelyn sijasta kyseisen kansainvälisen sopimuksen vaatimusten mukaisesti.”

               6 artikla

               Numeroidaan yleissopimuksen 9, 10 ja 11 artikla uudelleen 11, 12 ja 13 artiklaksi ja muutetaan seuraavasti:

               ”11 artikla

               1.
                     Komission jäsenet sopivat toteuttavansa kaikki tarvittavat toimenpiteet tämän yleissopimuksen soveltamisen varmistamiseksi. Jokaisen komission jäsenen on toimitettava joka toinen vuosi tai komission niin pyytäessä komissiolle tiedoksi yhteenveto tässä tarkoituksessa toteuttamistaan toimenpiteistä.

               2.
                     Komission jäsenet sitoutuvat

               a)
                     toimittamaan komission pyynnöstä kaikki käytettävissä olevat tilastolliset, biologiset ja muut tieteelliset tiedot, joita komissio voi tarvita tämän yleissopimuksen tarkoituksia varten;

               b)
                     sallimaan siinä tapauksessa, että niiden viralliset laitokset eivät itse pysty hankkimaan ja toimittamaan kyseisiä tietoja, että komissio hankkii komission jäsenten välityksellä kyseiset tiedot suoraan sellaisilta yrityksiltä ja kalastajilta, jotka haluavat niitä antaa.

               3.
                     Komission jäsenet sitoutuvat tekemään keskenään yhteistyötä, jotta voidaan toteuttaa tehokkaita toimenpiteitä tämän yleissopimuksen määräysten soveltamisen varmistamiseksi.

               4.
                     Sopimuspuolet sitoutuvat perustamaan kansainvälisen valvontajärjestelmän, jota sovelletaan yleissopimusalueella lukuun ottamatta aluemerta ja mahdollisia muita vesialueita, joilla jollakin valtiolla on kansainvälisen oikeuden mukaan oikeus harjoittaa kalastusta koskevaa lainkäyttövaltaa.

               12 artikla

               1.
                     Komissio vahvistaa talousarvion komission menoista kutakin sääntömääräistä kokousta seuraavaksi kaksivuotiskaudeksi.

               2.

               a)
                     Jokainen komission jäsen maksaa vuosimaksuna komission talousarvioon määrän, joka on laskettu komission hyväksymissä varainhoitomääräyksissä säädetyn järjestelmän mukaisesti. Komission olisi tätä järjestelmää hyväksyessään otettava huomioon muun muassa komission jäsenten kaikki komission ja alakomission jäsenyyden perusteella maksettavat kiinteät perusmaksut, Atlantin tonnikalojen ja niiden lähilajien saaliiden yhteenlaskettu elopaino ja säilykkeiden yhteenlaskettu nettopaino sekä komission jäsenten taloudellinen kehitys.

               b)
                     Varainhoitomääräysten mukaisia vuosimaksuja koskeva järjestelmä voidaan perustaa tai sitä voidaan muuttaa ainoastaan kaikkien läsnä olevien ja äänestykseen osallistuvien komission jäsenten hyväksymällä sopimuksella. Tästä on ilmoitettava komission jäsenille 90 päivää etukäteen.

               3.
                     Neuvosto tarkastelee komission kokousten välillä pidettävässä sääntömääräisessä kokouksessaan kaksivuotisen talousarvion jälkimmäistä puolta ja voi sen hetkisen ja odotettavissa olevan kehityksen perusteella antaa luvan jakaa uudelleen toiselle vuodelle talousarvioon merkityt varat komission hyväksymän kokonaistalousarvion rajoissa.

               4.
                     Komission toimeenpaneva sihteeri ilmoittaa jokaiselle komission jäsenelle sen vuosittaisen maksuosuuden määrän. Maksuosuudet erääntyvät 1 päivänä tammikuuta sinä vuonna, jota ne koskevat. Seuraavan vuoden 1 päivänä tammikuuta maksamattomia maksuosuuksia pidetään myöhästyneinä.

               5.
                     Kaksivuotisen talousarvion maksuosuudet suoritetaan komission määrittämässä valuutassa.

               6.
                     Komissio vahvistaa ensimmäisessä kokouksessaan talousarvion ensimmäisestä toimintavuodestaan jäljellä olevalle ajalle ja seuraavalle kaksivuotiselle tilikaudelle. Se toimittaa komission jäsenille viipymättä jäljennöksen kyseisistä talousarvioista sekä ilmoituksen kunkin komission jäsenen ensimmäisen vuoden maksuosuuksista.

               7.
                     Tämän jälkeen ja vähintään 60 päivää ennen komission sääntömääräistä kokousta, joka edeltää kaksivuotiskautta, toimeenpaneva sihteeri luovuttaa jokaiselle komission jäsenelle ehdotuksen talousarvioksi ja osuuksien maksuaikataulun.

               8.
                     Komissio voi pidättää minkä tahansa komission jäsenen äänestysoikeuden, jos kyseisen sopimuspuolen maksamattomat maksuosuudet ovat vähintään sen kahdelta edeltävältä vuodelta erääntyneiden maksuosuuksien suuruiset.

               9.
                     Komissio perustaa käyttörahaston toimiensa rahoittamiseksi siihen saakka, kunnes se saa vuosittaiset maksuosuudet, sekä muihin tarpeellisiksi katsomiinsa tarpeisiin. Komissio vahvistaa rahaston varat, määrittää sen perustamiseksi tarvittavat ennakot ja antaa sen käyttöä koskevat määräykset.

               10.
                     Komissio toteuttaa toimenpiteitä komission tilien vuosittaisen riippumattoman tarkastuksen järjestämiseksi. Tilintarkastajien kertomukset tarkistaa ja hyväksyy komissio, tai silloin kun komissio ei pidä sääntömääräistä kokousta, neuvosto.

               11.
                     Komissio voi töidensä suorittamiseksi ottaa vastaan muitakin kuin tämän artiklan 2 kohdassa määrättyjä maksuosuuksia.

               13 artikla

               1.
                     Sopimuspuolet ovat yksimielisiä siitä, että komission ja Yhdistyneiden kansakuntien elintarvike- ja maatalousjärjestön on oltava yhteistyössä keskenään. Tätä varten komissio aloittaa neuvottelut kyseisen järjestön kanssa sopimuksen tekemiseksi järjestön perustamiskirjan 13 artiklan mukaisesti. Kyseisessä sopimuksessa määrättäisiin muun muassa, että Yhdistyneiden kansakuntien elintarvike- ja maatalousjärjestön johtaja nimeää edustajan osallistumaan ilman äänioikeutta kaikkiin komission ja sen sivutoimielinten kokouksiin.

               2.
                     Komission jäsenet ovat yksimielisiä siitä, että on saatava aikaan yhteistyötä komission ja sellaisten muiden kansainvälisten kalastuskomissioiden ja tiedejärjestöjen välillä, jotka voisivat myötävaikuttaa komission työskentelyyn. Komissio voi tehdä sopimuksia tällaisten komissioiden ja järjestöjen kanssa.

               3.
                     Komissio voi pyytää mitä tahansa sopivaa kansainvälistä järjestöä tai hallitusta, joka kuuluu Yhdistyneisiin kansakuntiin tai johonkin Yhdistyneiden kansakuntien erityiselimeen tai -järjestöön ja joka ei ole komission jäsen, lähettämään tarkkailijoita komission ja sen sivutoimielinten kokouksiin.”

               7 artikla

               Numeroidaan yleissopimuksen 12 artikla uudelleen 14 artiklaksi.  Muutetaan tämän artiklan 2 kohta seuraavasti:

               ”2.
                     Kymmenen vuoden kuluttua siitä, kun tämä yleissopimus tulee voimaan, jokainen sopimuspuoli voi sanoutua irti tästä yleissopimuksesta 31 päivänä joulukuuta minä tahansa vuonna, kymmenes vuosi mukaan luettuna, osoittamalla kirjallisen irtisanoutumisilmoituksen Yhdistyneiden kansakuntien elintarvike- ja maatalousjärjestön johtajalle viimeistään edellisen vuoden 31 päivänä joulukuuta.”

               8 artikla

               Numeroidaan yleissopimuksen 13 artikla uudelleen 15 artiklaksi.  Muutetaan tämän artiklan 1 kohta seuraavasti:

               ”1.

               a)
                     Komissio voi ehdottaa muutoksia tähän yleissopimukseen jonkin sopimuspuolen tai komission aloitteesta. Kaikki tällaiset ehdotukset tehdään yksimielisesti.

               b)
                     Yhdistyneiden kansakuntien elintarvike- ja maatalousjärjestön johtaja toimittaa kaikille sopimuspuolille oikeaksi todistetun jäljennöksen kaikista muutosehdotuksista.

               c)
                     Muutokset, joista ei aiheudu uusia velvoitteita, tulevat voimaan kaikkien sopimuspuolten osalta kolmantenakymmenentenä päivänä sen jälkeen, kun kolme neljäsosaa sopimuspuolista on hyväksynyt ne.

               d)
                     Muutokset, joista aiheutuu uusia velvoitteita, tulevat jokaisen muutoksen hyväksyvän sopimuspuolen osalta voimaan yhdeksäntenäkymmenentenä päivänä sen jälkeen, kun kolme neljäsosaa sopimuspuolista on hyväksynyt ne, ja sen jälkeen kunkin muun sopimuspuolen osalta hyväksymishetkellä. Kaikkia muutoksia, joista aiheutuu yhden tai useamman sopimuspuolen mukaan uusia velvoitteita, pidetään sellaisina ja ne tulevat voimaan edellä määrätyillä edellytyksillä.

               e)
                     Sellaista hallitusta, josta tulee sopimuspuoli sen jälkeen, kun muutos tähän yleissopimukseen on annettu hyväksyttäväksi tämän artiklan määräysten mukaisesti, sitoo tämä yleissopimus sellaisena, kuin se on muutettuna mainitun muutoksen tullessa voimaan.”

               9 artikla

               Lisätään yleissopimukseen uusi 16 artikla seuraavasti:

               ”16 artikla

               Liitteet ovat erottamaton osa tätä yleissopimusta, ja viittaus tähän yleissopimukseen sisältää viittauksen liitteisiin.”

               10 artikla

               Numeroidaan yleissopimuksen 14, 15 ja 16 artikla uudelleen 17, 18 ja 19 artiklaksi ja muutetaan seuraavasti:

               ”17 artikla

               1.
                     Tämä yleissopimus on avoinna kaikkien Yhdistyneiden kansakuntien tai sen erityisjärjestön jäsenenä olevien valtioiden hallitusten allekirjoitettavaksi. Tällainen hallitus, joka ei ole allekirjoittanut yleissopimusta, voi milloin tahansa liittyä siihen.

               2.
                     Tämä yleissopimus on ratifioitava tai hyväksyttävä allekirjoittajavaltioissa niiden perustuslakien mukaisesti. Ratifioimis-, hyväksymis- tai liittymiskirjat talletetaan Yhdistyneiden kansakuntien elintarvike- ja maatalousjärjestön johtajan huostaan.

               3.
                     Tämä yleissopimus tulee voimaan heti, kun seitsemän hallitusta on tallettanut ratifioimis-, hyväksymis- tai liittymiskirjat, ja tämän jälkeen jokaisen sellaisen hallituksen osalta, joka tallettaa ratifioimis-, hyväksymis- tai liittymiskirjat, se tulee voimaan niiden tallettamispäivänä.

               4.
                     Tämän yleissopimuksen voi allekirjoittaa tai siihen voi liittyä sellainen hallitustenvälisen taloudellisen yhdentymisen järjestö, jolle valtiot ovat siirtäneet toimivallan tämän yleissopimuksen soveltamisalaan kuuluvissa asioissa, mukaan lukien toimivalta tehdä näitä asioita koskevia sopimuksia.

               5.
                     Kun 4 kohdassa tarkoitettu järjestö tallettaa virallista vahvistusta tai liittymistä koskevan asiakirjansa, siitä tulee sopimuspuoli, jolla on tämän yleissopimuksen osalta samat oikeudet ja velvoitteet kuin muilla sopimuspuolilla. Tämän yleissopimuksen 11 artiklan 4 kohdassa olevaa viittausta ilmaisuun ”valtio” ja johdannossa sekä 15 artiklan 1 kohdassa olevaa viittausta ilmaisuun ”hallitus” on tulkittava tällä tavalla.

               6.
                     Jos 4 kohdassa tarkoitetusta järjestöstä tulee tämän yleissopimuksen sopimuspuoli, kyseisen järjestön jäsenvaltiot ja tulevaisuudessa siihen liittyvät valtiot lakkaavat olemasta yleissopimuksen sopimuspuolia; niiden on toimitettava tätä koskeva kirjallinen ilmoitus Yhdistyneiden kansakuntien elintarvike- ja maatalousjärjestön johtajalle.

               18 artikla

               Yhdistyneiden kansakuntien elintarvike- ja maatalousjärjestön johtaja antaa kaikille 17 artiklan 1 kohdassa tarkoitetuille hallituksille ja saman artiklan 4 kohdassa tarkoitetuille järjestöille tiedon ratifioimista, hyväksymistä, virallista vahvistusta tai liittymistä tarkoittavien asiakirjojen tallettamisesta, yleissopimuksen voimaantulosta, muutosehdotuksista, muutosten hyväksymisilmoituksista, muutosten voimaantulosta ja irtisanomisilmoituksista.

               19 artikla

               Tämän yleissopimuksen alkuperäiskappale talletetaan Yhdistyneiden kansakuntien elintarvike- ja maatalousjärjestön johtajan huostaan, joka lähettää sen oikeaksi todistetut jäljennökset 17 artiklan 1 kohdassa tarkoitetuille hallituksille ja saman artiklan 4 kohdassa tarkoitetuille järjestöille.”

               11 artikla

               Lisätään yleissopimukseen kaksi liitettä seuraavasti:

               ”LIITE 1

               RIIDANRATKAISUMENETTELYT

               1.
                     Edellä 10 artiklan 4 kohdassa tarkoitetun välimiesoikeuden olisi tarvittaessa koostuttava kolmesta välimiehestä, jotka voidaan nimittää seuraavasti:

               a)
                     Riidan yhden osapuolen olisi ilmoitettava välimiehen nimi riidan toiselle osapuolelle, jonka olisi puolestaan ilmoitettava neljänkymmenen päivän kuluessa tästä ilmoituksesta toisen välimiehen nimi. Useamman kuin kahden komission jäsenen välisissä riidoissa osapuolten, joilla on sama intressi, olisi yhdessä nimettävä yksi välimies. Riidan osapuolten olisi nimitettävä 60 vuorokauden kuluessa toisen välimiehen nimityksestä kolmas välimies, joka ei saa olla kummankaan komission jäsenen kansalainen ja jolla ei saa olla samaa kansalaisuutta kuin kahdella muulla välimiehellä. Kolmannen välimiehen olisi toimittava välimiesoikeuden puheenjohtajana.

               b)
                     Jos toista välimiestä ei nimetä määräajassa tai jos osapuolet eivät pääse sopimukseen määrätyn ajan kuluessa kolmannen välimiehen nimeämisestä, komission puheenjohtaja voi nimetä välimiehen riidan osapuolten pyynnöstä kahden kuukauden kuluessa pyynnön vastaanottamisesta.

               2.
                     Välimiesoikeuden jäsenten olisi tehtävä ratkaisu enemmistöpäätöksellä, eivätkä jäsenet saisi pidättäytyä äänestämästä.

               3.
                     Välimiesoikeuden ratkaisu on lopullinen ja sitoo riidan osapuolia. Riidan osapuolten olisi noudatettava ratkaisua viipymättä. Välimiesoikeus voi tulkita ratkaisua riidan osapuolen pyynnöstä.

               LIITE 2

               KALASTUSTA HARJOITTAVAT YHTEISÖT

               1.
                     Sen jälkeen, kun <hyväksymispäivä> hyväksytyt tähän yleissopimukseen tehtävät muutokset ovat tulleet voimaan, ainoastaan ne kalastusyhteisöt, jotka olivat saavuttaneet 10. heinäkuuta 2013 mennessä yhteistyötä tekevän osapuolen aseman komission vahvistamien menettelyjen mukaisesti, sellaisena kuin siitä määrätään yhdessä tämän liitteen kanssa annetussa päätöslauselmassa <XX-XX>, voivat komission toimeenpanevalle sihteerille annetulla kirjallisella asiakirjalla ilmaista sitoumuksensa noudattaa tämän yleissopimuksen määräyksiä ja sen nojalla annettuja suosituksia. Tällainen sitoumus tulee voimaan kolmenkymmenen päivän kuluttua asiakirjan vastaanottamisesta. Tällainen kalastusyhteisö voi peruuttaa sitoumuksensa kirjallisella ilmoituksella, joka on osoitettu komission toimeenpanevalle sihteerille. Irtisanoutuminen tulee voimaan yhden vuoden kuluttua siitä, kun ilmoitus on vastaanotettu, ellei ilmoituksessa mainita myöhempää ajankohtaa.

               2.
                     Jos tämän yleissopimuksen 15 artiklan mukaisesti tehdään lisämuutoksia, 1 kohdassa tarkoitettu kalastusyhteisö voi ilmoittaa komission toimeenpanevalle sihteerille kirjallisella asiakirjalla, että se sitoutuu noudattamaan muutetun yleissopimuksen määräyksiä ja noudattamaan sen nojalla annettuja suosituksia. Tämä kalastusyhteisön sitoumus tulee voimaan 15 artiklassa tarkoitetuista päivistä tai päivänä, jona tässä kohdassa tarkoitettu kirjallinen ilmoitus on vastaanotettu, sen mukaan, kumpi niistä on myöhäisempi.

               3.
                     Toimeenpaneva sihteeri ilmoittaa sopimuspuolille tällaisten sitoumusten tai ilmoitusten vastaanottamisesta, saattaa tällaiset ilmoitukset sopimuspuolten saataville, toimittaa sopimuspuolten ilmoitukset kalastusyhteisölle (mukaan lukien tämän yleissopimuksen ja sen muutosten ratifioimista, hyväksymistä, siihen liittymistä ja sen voimaantuloa koskevat ilmoitukset) ja säilyttää kaikki kalastusyhteisön ja toimeenpanevan sihteerin välillä siirretyt asiakirjat.

               4.
                     Edellä 1 kohdassa tarkoitettu kalastusyhteisö, joka on 1 ja 2 kohdassa tarkoitetun kirjallisen asiakirjan toimittamisen välityksellä ilmaissut vakaan sitoumuksensa noudattaa tämän yleissopimuksen määräyksiä ja sen nojalla annettuja suosituksia, voi osallistua komission työhön, myös päätöksentekoon, ja sillä on soveltuvin osin samat oikeudet ja velvollisuudet kuin komission jäsenillä siten kuin tämän yleissopimuksen 3, 5, 7, 9, 11, 12 ja 13 artiklassa määrätään.

               5.
                     Jos riita-asiaan liittyy 1 kohdassa tarkoitettu kalastusyhteisö, joka on tämän liitteen mukaisesti ilmoittanut sitoutuvansa noudattamaan tämän yleissopimuksen määräyksiä, eikä riitaa voida ratkaista sovintoteitse, se voidaan riidan osapuolten yhteisestä sopimuksesta toimittaa tilapäiseen asiantuntijapaneeliin tai sen jälkeen, kun on yritetty sopia riidan kohteesta, lopulliseen ja sitovaan välimiesmenettelyyn.

               6.
                     Tähän liitteeseen sisältyviä kalastusyhteisöjen osallistumista koskevia määräyksiä, joihin viitataan 1 kohdassa, käytetään ainoastaan tässä yleissopimuksessa määrättyihin tarkoituksiin.

               7.
                     Ei-sopimuspuolia, yhteisöjä tai kalastusyhteisöjä, jotka saavuttavat yhteistyötä tekevän osapuolen aseman 10. heinäkuuta 2013 jälkeen, ei pidetä tässä liitteessä tarkoitettuna kalastusyhteisönä eikä niillä näin ollen ole samoja oikeuksia ja velvollisuuksia kuin komission jäsenillä tämän yleissopimuksen 3, 5, 7, 9, 11, 12 ja 13 artiklan mukaisesti.”

               12 artikla

               Tämän pöytäkirjan englannin-, espanjan- ja ranskankieliset tekstit, jotka ovat yhtä todistusvoimaisia, talletetaan Yhdistyneiden kansakuntien elintarvike- ja maatalousjärjestön johtajan huostaan.  Se on avoinna allekirjoituksia varten <Palma de Mallorcassa, Espanjassa> <XX>. marraskuuta 2019 ja sen jälkeen Roomassa <XX>. marraskuuta 2020 saakka. Yleissopimuksen sopimuspuolet, jotka eivät ole allekirjoittaneet tätä pöytäkirjaa, voivat kuitenkin milloin tahansa tallettaa hyväksymis- tai ratifioimiskirjansa. Yhdistyneiden kansakuntien elintarvike- ja maatalousjärjestön johtaja toimittaa kaikille yleissopimuksen sopimuspuolille oikeaksi todistetun jäljennöksen tästä pöytäkirjasta.

               13 artikla

               Pöytäkirja tulee voimaan kunkin sellaisen yleissopimuksen sopimuspuolen osalta, joka on hyväksynyt sen, 90. päivänä sen jälkeen, kun kolme neljäsosaa yleissopimuksen sopimuspuolista on tallettanut hyväksymis- tai ratifioimiskirjat Yhdistyneiden kansakuntien elintarvike- ja maatalousjärjestön johtajan huostaan, ja sen jälkeen kunkin jäljellä olevan yleissopimuksen sopimuspuolen osalta hyväksymisen tai ratifioinnin hetkellä. Sellaisen hallituksen, josta tulee yleissopimuksen sopimuspuoli sen jälkeen, kun tämä pöytäkirja on avattu allekirjoitettavaksi edellä olevan 12 artiklan mukaisesti, katsotaan hyväksyneen tämän pöytäkirjan.

               14 artikla

               Tämän pöytäkirjan tultua voimaan niiden kolmea neljäsosaa edustavien yleissopimuksen sopimuspuolten osalta, jotka ovat tallettaneet hyväksymis- tai ratifioimiskirjan Yhdistyneiden kansakuntien elintarvike- ja maatalousjärjestön johtajan huostaan, niiden yleissopimuksen sopimuspuolten, jotka eivät ole tallettaneet hyväksymis- tai ratifioimiskirjojaan, katsotaan pysyvän komission jäseninä.  Komissio toteuttaa toimenpiteitä asianmukaisen toimintansa varmistamiseksi, kunnes tämä pöytäkirja tulee voimaan kaikkien yleissopimuksen sopimuspuolten osalta. Yleissopimuksen sopimuspuoli, jonka osalta tämä pöytäkirja ei ole vielä tullut voimaan, voi kuitenkin päättää panna nämä muutokset väliaikaisesti täytäntöön, ja se voi ilmoittaa asiasta elintarvike- ja maatalousjärjestön johtajalle.

               Tehty < Palma de Mallorcassa, Espanjassa >< XX>. marraskuuta 2019.


               EUROOPAN KOMISSIO
            Bryssel 27.11.2019
            COM(2019) 606 final
            2019/0268(NLE)
            Ehdotus
            NEUVOSTON PÄÄTÖS
            kauppaan liittyviä kysymyksiä käsittelevässä assosiaatiokomiteassa Euroopan unionin puolesta esitettävästä kannasta

               PERUSTELUT

               1.Ehdotuksen kohde

               Tämä ehdotus koskee päätöstä kauppaan liittyviä kysymyksiä käsittelevässä EU:n ja Moldovan assosiaatiokomiteassa unionin puolesta esitettävän kannan vahvistamisesta koskien päätöksen antamista EU:n ja Moldovan välisen assosiaatiosopimuksen liitteen XV ajan tasalle saattamisesta.

               2.Ehdotuksen tausta

               2.1.Assosiaatiosopimus

               Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisellä assosiaatiosopimuksella, jäljempänä ’sopimus’, perustetaan pitkälle menevä ja laaja-alainen vapaakauppa-alue, jonka tavoitteena on luoda edellytykset talous- ja kauppasuhteiden tehostamiselle.  Tähän sisältyy tullien asteittainen alentaminen tai poistaminen osapuolten välillä kaupan kohteena olevien tavaroiden osalta. Sopimus tuli kokonaisuudessaan voimaan 1. heinäkuuta 2016.

               2.2.Kauppaan liittyviä kysymyksiä käsittelevä assosiaatiokomitea

               Kauppaan liittyviä kysymyksiä käsittelevä assosiaatiokomitea perustettiin sopimuksen 438 artiklan 4 kohdalla, ja se huolehtii sille sopimuksen V osastossa uskotuista tehtävistä eli kaupasta ja kaupan liitännäistoimenpiteistä. Assosiaationeuvosto siirsi 16. joulukuuta 2014 annetulla EU:n ja Moldovan tasavallan assosiaationeuvoston päätöksellä 3/2014, kauppaan liittyviä kysymyksiä käsittelevälle assosiaatiokomitealle toimivaltuudet päivittää tai muuttaa sopimuksen liitteitä, jotka koskevat V osaston (Kauppa ja kaupan liitännäistoimenpiteet) 1, 3, 5, 6 ja 8 lukua.

               2.3.Kauppaan liittyviä kysymyksiä käsittelevän assosiaatiokomitean suunniteltu säädös

               Sopimuksen 147 artiklassa määrätään, että osapuolet selvittävät kauppaan liittyviä kysymyksiä käsittelevässä assosiaatiokomiteassa vastavuoroisesti mahdollisuuksia myöntää toisilleen lisää myönnytyksiä, joilla pyritään tehostamaan maataloustuotteiden kaupan vapauttamista erityisesti niiden tuotteiden osalta, joihin sovelletaan tariffikiintiöitä. Selvitys on 147 artiklan 5 kohdan mukaan määrä tehdä kolmantena vuonna sopimuksen voimaantulon jälkeen. Lisäksi 148 artiklan 5 kohdassa annetaan kauppaan liittyviä kysymyksiä käsittelevälle assosiaatiokomitealle mahdollisuus muuttaa yhteisestä sopimuksesta toimenpiteiden kiertämisen ehkäisymekanismim soveltamisalaan kuuluvien tuotteiden käynnistysmääriä (liite XV-C).

               Kauppaan liittyviä kysymyksiä käsittelevän assosiaatiokomitean odotetaan hyväksyvän sopimuksen liitteen XV saattamisesta ajan tasalle ... 20... annetun  EU:n ja Moldovan tasavallan kauppaan liittyviä kysymyksiä käsittelevän assosiaatiokomitean päätöksen N:o .../..., , jäljempänä ’suunniteltu säädös’, kirjallisella menettelyllä EU:n ja Moldovan assosiaationeuvoston oman työjärjestyksensä sekä assosiaatiokomitean ja alakomiteoiden työjärjestysten hyväksymisestä 16. joulukuuta 2014 annetun päätöksen N:o 1/2014 liitteessä II olevan 11 artiklan mukaisesti.

               Suunnitellun säädöksen tarkoituksena on muuttaa sopimuksen liitettä XV (”Tullien poistaminen”) Euroopan komission ja Moldovan tasavallan välisten neuvottelujen tulosten mukaisesti. Ne aloitettiin Moldovan tasavallan pyynnöstä edellä mainitun selvityksen yhteydessä.

               3.Unionin puolesta esitettävä kanta

               Unionin puolesta esitettävän kannan tarkoituksena on muuttaa sopimuksen liitettä XV Euroopan komission ja Moldovan tasavallan välisten neuvottelujen tulosten mukaisesti.

               Sopimuksen 147 artiklan 4 kohdan ja 148 artiklan 5 kohdan mukaisesti neuvottelujen tulokset vahvistetaan virallisesti EU:n ja Moldovan kauppaan liittyviä kysymyksiä käsittelevän assosiaatiokomitean päätöksellä. Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätyn menettelyn mukaisesti komissio esittää ehdotuksen neuvostolle, joka tekee päätöksen unionin puolesta esitettävän kannan vahvistamisesta edellä mainitussa komiteassa.

               Seuraavissa taulukoissa esitetään yhteenveto ehdotetuista muutoksista:

               Taulukko 1 – Muutokset liitteeseen XV-A (Moldovan EU:hun suuntautuvan viennin tariffikiintiöt)

                        Tuote (CN-koodi)

                        Voimassa oleva (tonnia)

                        Uusi (tonnia)

                        Tuoreet syötäviksi tarkoitetut viinirypäleet (0806 10 10)

                        10 000

                        20 000

                        Tuoreet luumut (0809 40 05)

                        10 000

                        15 000

                        Tuoreet kirsikat (ei kuitenkaan hapankirsikat) (0809 29 00)*

                        Ei ole

                        1 500

               Poistetaan liitteessä XV-B olevasta sellaisten tuotteiden luettelosta, joihin sovelletaan tulohintaa, rivi, jonka CN-koodi on 2012 0809 29 00 ja jonka tuotekuvaus on ”Tuoreet kirsikat (ei kuitenkaan hapankirsikat)”.

               Taulukko 2 – Muutokset liitteeseen XV-C (toimenpiteiden kiertämisen estävän mekanismin käynnistysmäärät Moldovan EU:hun suuntautuvassa viennissä)

                        Tuoteluokka

                        Voimassa oleva (tonnia)

                        Uusi (tonnia)

                        6. Vehnä, hienot jauhot ja pelletit

                        75 000

                        150 000

                        7. Ohra, hienot jauhot ja pelletit

                        70 000

                        100 000

                        8. Maissi, hienot jauhot ja pelletit

                        130 000

                        250 000

                        10. Jalostettu vilja

                        2 500

                        5 000

               Taulukko 3 – Muutokset liitteeseen XV-D (EU:n Moldovaan suuntautuvan viennin tariffikiintiöt – Asteittainen käyttöönotto)

                        Tariffikiintiö (tuoteluokka)

                        Voimassa oleva

                        Uusi

                        Tariffikiintiö 1 (sianliha)

                        4 000

                        5 500 (4 500/5 000/5 500)

                        Tariffikiintiö 2 (siipikarja)

                        4 000

                        6 000 (5 000/5 500/6 000)

                        Tariffikiintiö 3 (maitotuotteet)

                        1 000

                        2 000 (1 500/2 000)

                        Tariffikiintiö 5 (sokeri)

                        5 400

                        9 000 (7 000/8 000/9 000)

               Tätä sopimusta olisi tarkasteltava Eurooppa-neuvoston 20. kesäkuuta 2019 antamien päätelmien laajemmassa asiayhteydessä. Päätelmissä Euroopan komissiota pyydettiin laatimaan konkreettisia toimenpiteitä Moldovan tasavallan tukemiseksi assosiaatiosopimuksen ja pitkälle menevän ja laaja-alaisen vapaakauppasopimuksen mukaisten uudistusten jatkuvan täytäntöönpanon pohjalta.

               Komissio esitteli neuvottelujen tuloksen kauppapoliittisessa komiteassa 19. heinäkuuta 2019 ja 6. syyskuuta 2019.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               SEUT-sopimuksen, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ’säädökset, joilla on oikeusvaikutuksia’ kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Lisäksi se kattaa välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  1
               .

               4.1.2.Soveltaminen tässä asiassa

               Kauppaan liittyviä kysymyksiä käsittelevä assosiaatiokomitea on sopimuksella perustettu elin. Säädös, joka kauppaan liittyviä kysymyksiä käsittelevän assosiaatiokomitean olisi annettava, on säädös, jolla on oikeusvaikutuksia. Suunniteltu säädös on sitova kansainvälisen oikeuden nojalla sopimuksen 438 artiklan 3 kohdan mukaisesti. Suunnitellulla säädöksellä ei täydennetä eikä muuteta sopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta esitettävä kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen tässä asiassa

               Suunnitellun säädöksen tavoite ja sisältö liittyvät yhteiseen kauppapolitiikkaan. Tämän vuoksi ehdotetun päätöksen aineellinen oikeusperusta on SEUT-sopimuksen 207 artikla.

               4.3.Päätelmä

               Ehdotetun päätöksen oikeusperustana tulisi olla SEUT-sopimuksen 207 artiklan 4 kohdan ensimmäinen alakohta yhdessä sen 218 artiklan 9 kohdan kanssa.

               5.Suunnitellun säädöksen julkaiseminen

               Koska kauppaan liittyviä kysymyksiä käsittelevän assosiaatiokomitean säädöksellä muutetaan sopimuksen liitettä XV, on aiheellista julkaista säädös Euroopan unionin virallisessa lehdessä sen jälkeen kun se on hyväksytty.

               2019/0268 (NLE)

               Ehdotus

               NEUVOSTON PÄÄTÖS

               kauppaan liittyviä kysymyksiä käsittelevässä assosiaatiokomiteassa Euroopan unionin puolesta esitettävästä kannasta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Unioni hyväksyi Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisen assosiaatiosopimuksen, jäljempänä ’sopimus’, 23 päivänä toukokuuta 2016 tehdyllä neuvoston päätöksellä (EU) 2016/839
                  2
               , ja se tuli voimaan 1 päivänä heinäkuuta 2016.

               (2)Sopimuksen 438 artiklan 3 kohdan mukaan kauppaan liittyviä kysymyksiä käsittelevä assosiaatiokomitea voi tehdä päätöksiä aloilla, joilla assosiaationeuvosto on siirtänyt sille toimivallan. Assosiaationeuvosto on siirtänyt 16 päivänä joulukuuta 2014 annetulla päätöksellä N:o 3/2014  kauppaan liittyviä kysymyksiä käsittelevälle assosiaatiokomitealle toimivaltuudet päivittää tai muuttaa tiettyjä kauppaa koskevia liitteitä.
                  3

               (3)Sopimuksen 147 artiklan mukaisesti käymiensä neuvottelujen johdosta Moldovan tasavalta ja Euroopan unioni ovat  sopineet vastavuoroisesti lisäävänsä eräiden sellaisten tuotteiden määrää, joita koskevat vuotuiset tullittomat tariffikiintiöt.

               (4)Euroopan unioni suostui lisäämään Moldovan tasavallasta peräisin olevien tavaroiden tariffikiintiöiden määrää syötäväksi tarkoitettujen viinirypäleiden ja luumujen osalta ja ottamaan käyttöön uuden kirsikoita koskevan tariffikiintiön.  Moldovan tasavalta suostui lisäämään Euroopan unionista peräisin olevien tavaroiden tariffikiintiöiden määrää asteittain seuraavien tuotteiden osalta, jotka on sisällytetty myönnytysluetteloon (Moldovan tasavalta):   sianliha (”tariffikiintiö 1”), siipikarja (”tariffikiintiö 2”), maitotuotteet (”tariffikiintiö 3”) ja sokeri (”tariffikiintiö 5”)

               (5) Moldovan tasavalta pyysi Euroopan unionia muuttamaan liitettä XV-C vehnän (hienot jauhot ja pelletit), ohran (hienot jauhot ja pelletit), maissin (hienot jauhot ja pelletit) ja jalostetun viljan määrän lisäämiseksi sopimuksen 148 artiklassa tarkoitetun toimenpiteiden kiertämisen ehkäisymekanismin käyttöön ottamiseksi.

               (6)Kauppaan liittyviä kysymyksiä käsittelevän assosiaatiokomitean on määrä hyväksyä päätös sopimuksen liitteen XV saattamisesta ajan tasalle kirjallisella menettelyllä.

               (7)On aiheellista vahvistaa kanta, joka esitetään unionin puolesta kauppaan liittyviä kysymyksiä käsittelevässä assosiaatiokomiteassa, sillä sopimuksen liitteen XV ajan tasalle saattava päätös on unionia sitova,

               ON HYVÄKSYNYT TÄMÄN PÄÄTÖKSEN:

               1 artikla

               Kauppaan liittyviä kysymyksiä käsittelevässä assosiaatiokomiteassa unionin puolesta esitettävä kanta koskien liitteen XV ajan tasalle saattamista perustuu tähän päätökseen liitettyyn komitean päätösluonnokseen.

               2 artikla

               Komissio julkaisee kauppaan liittyviä kysymyksiä käsittelevän assosiaatiokomitean päätöksen sellaisena kuin se on hyväksytty Euroopan unionin virallisessa lehdessä.

               3 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (2)

                        Neuvoston päätös (EU) 2016/839, annettu 23 päivänä toukokuuta 2016, Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisen assosiaatiosopimuksen tekemisestä Euroopan unionin puolesta. EUVL L 141, 28.5.2016, s. 28.

                     (3)

                        EUVL L 110, 29.4.2015, s. 40.

    ---documentbreak---

               EUROOPAN KOMISSIO
            Bryssel 27.11.2019
            COM(2019) 606 final
            LIITE
            asiakirjaan
            Ehdotus neuvoston päätökseksi
            kauppaan liittyviä kysymyksiä käsittelevässä assosiaatiokomiteassa Euroopan unionin puolesta esitettävästä kannasta

               LIITEASIAKIRJA

               LUONNOS

               EU:N JA MOLDOVAN KAUPPAAN LIITTYVIÄ KYSYMYKSIÄ KÄSITTELEVÄN ASSOSIAATIOKOMITEAN PÄÄTÖS N:o .../...,

               annettu [...] 20[...],

               sopimuksen liitteen XV saattamisesta ajan tasalle

               KAUPPAAN LIITTYVIÄ KYSYMYKSIÄ KÄSITTELEVÄ ASSOSIAATIOKOMITEA, joka

               ottaa huomioon Brysselissä 27 päivänä kesäkuuta 2014 allekirjoitetun Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisen assosiaatiosopimuksen ja erityisesti sen 147 artiklan 4 ja 5 kohdan, 148 artiklan 5 kohdan ja 438 artiklan 3 kohdan,

               sekä katsoo seuraavaa:

               (1)Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välinen assosiaatiosopimus, jäljempänä ’sopimus’, tuli voimaan 1 päivänä heinäkuuta 2016.

               (2)Moldovan tasavalta ja Euroopan unioni ovat sopimuksen 147 artiklan mukaisesti käydyissä neuvotteluissa sopineet lisäävänsä vastavuoroisesti tiettyjen sellaisten tuotteiden määrää, joihin sovelletaan vuotuisia tullittomia tariffikiintiöitä.

               (3)Euroopan unioni suostui korottamaan Moldovan tasavallasta peräisin olevia syötäviksi tarkoitettuja viinirypäleitä ja luumuja koskevien tariffikiintiöiden määriä ja ottamaan käyttöön uuden, kirsikoita koskevan tariffikiintiön. Moldovan tasavalta suostui korottamaan asteittain Euroopan unionista peräisin olevien tavaroiden tariffikiintiöiden määriä seuraavien myönnytysluetteloon (Moldovan tasavalta) sisältyvien tuotteiden osalta: sianliha (tariffikiintiö 1), siipikarja (tariffikiintiö 2), meijerituotteet (tariffikiintiö 3) ja sokeri (tariffikiintiö 5).

               (4)Euroopan unioni on sopimuksen 148 artiklan mukaisesti esitetyn Moldovan tasavallan pyynnön johdosta suostunut korottamaan käynnistysmäärää vehnän (hienot jauhot ja pelletit), ohran (hienot jauhot ja pelletit), maissin (hienot jauhot ja pelletit) ja jalostetun viljan osalta.

               (5)Assosiaationeuvosto on 16 päivänä joulukuuta 2014 antamallaan päätöksellä N:o 3/2014 siirtänyt kauppaan liittyviä kysymyksiä käsittelevälle assosiaatiokomitealle toimivallan saattaa ajan tasalle tai muuttaa tiettyjä kauppaan liittyviä liitteitä,

               ON PÄÄTTÄNYT SEURAAVAA:

               1 artikla

               1.Korvataan sopimuksen liite XV-A tämän päätöksen liitteellä 1.

               2.Poistetaan liitteestä XV-B, jossa luetellaan tuotteet, joihin sovelletaan tulohintaa, CN-koodin 2012 0809 29 00 ja tuotekuvauksen ”Tuoreet kirsikat (ei kuitenkaan hapankirsikat)” sisältävä rivi.

               3.Muutetaan liitteessä XV-C seuraavien tuoteluokkien käynnistysmäärät seuraavasti:

               a)Tuoteluokka 6. Vehnä, hienot jauhot ja pelletit: korvataan sarakkeessa ”Käynnistysmäärä (tonnia)” ilmoitettu määrä ”75 000” määrällä ”150 000”.

               b)Tuoteluokka 7. Ohra, hienot jauhot ja pelletit: korvataan sarakkeessa ”Käynnistysmäärä (tonnia)” ilmoitettu määrä ”70 000” määrällä ”100 000”.

               c)Tuoteluokka 8. Maissi, hienot jauhot ja pelletit: korvataan sarakkeessa ”Käynnistysmäärä (tonnia)” ilmoitettu määrä ”130 000” määrällä ”250 000”.

               d)Tuoteluokka 10. Jalostettu vilja: korvataan sarakkeessa ”Käynnistysmäärä (tonnia)” ilmoitettu määrä ”2 500” määrällä ”5 000”.

               4.Muutetaan liitteessä XV-D olevan myönnytysluettelon (Moldovan tasavalta) neljäs sarake ”Luokka” seuraavasti:

               a)Korvataan kaikki viittaukset kohtaan ”Tariffikiintiö 1 (4 000 t)” tekstillä ”Tariffikiintiö 1 (4 500 t; vuosi 2021: 5 000 t; ja vuodesta 2022: 5 500 t)”.

               b)Korvataan kaikki viittaukset kohtaan ”Tariffikiintiö 2 (4 000 t)” tekstillä ”Tariffikiintiö 2 (5 000 t; vuosi 2021: 5 500 t; ja vuodesta 2022: 6 000 t)”.

               c)Korvataan kaikki viittaukset kohtaan ”Tariffikiintiö 3 (1 000 t)” tekstillä ”Tariffikiintiö 3 (1 500 t; ja vuodesta 2021: 2 000 t)”.

               d)Korvataan kaikki viittaukset kohtaan ”Tariffikiintiö 5 (5 400 t)” tekstillä ”Tariffikiintiö 5 (7 000 t; vuosi 2021: 8 000 t; ja vuodesta 2022: 9 000 t)”.

               2 artikla

               Tämä päätös tulee voimaan päivänä, jona se hyväksytään.

               Tehty ...

                        Kauppaan liittyviä kysymyksiä käsittelevän assosiaatiokomitean puolesta

                        Puheenjohtaja

               Liite 1

               Assosiaatiosopimuksen liitteen XV-A SAATTAMINEN AJAN TASALLE

               Korvataan liitteen XV-A teksti seuraavasti:

               ”Liite XV-A

               Tuotteet, joihin sovelletaan vuotuista tullitonta tariffikiintiötä (UNIONI)

                        Järjestysnumero

                        CN-koodi

                        2012

                        Tavaran kuvaus

                        Määrä (tonnia)

                        Tulli

                        1

                        0702 00 00

                        Tuoreet tai jäähdytetyt tomaatit

                        2 000

                        vapaa

                        2

                        0703 20 00

                        Tuore tai jäähdytetty valkosipuli

                        220

                        vapaa

                        3

                        0806 10 10

                        Tuoreet syötäviksi tarkoitetut viinirypäleet

                        20 000

                        vapaa

                        4

                        0808 10 80

                        Tuoreet omenat (ei kuitenkaan omenasiiderin tai omenamehun valmistukseen tarkoitetut, irtotavarana, tullattaessa 16.9.–15.12.)

                        40 000

                        vapaa

                        5

                        0809 29 00

                        Tuoreet kirsikat (eivät kuitenkaan hapankirsikat)

                        1 500

                        vapaa

                        6

                        0809 40 05

                        Tuoreet luumut

                        15 000

                        vapaa

                        7

                        2009 61 10

                        Viinirypälemehu, myös rypäleen puristemehu (”grape must”), käymätön, Brix-arvo enintään 30 20 °C:ssa, arvo yli 18 EUR/100 kg, myös lisättyä sokeria tai muuta makeutusainetta sisältävä (ei kuitenkaan alkoholia sisältävä)

                        500

                        vapaa

                        Järjestysnumero

                        CN-koodi

                        2012

                        Tavaran kuvaus

                        Määrä (tonnia)

                        Tulli

                        2009 69 19

                        Viinirypälemehu, myös rypäleen puristemehu (”grape must”,) käymätön, Brix-arvo yli 67 20 °C:ssa, arvo yli 22 EUR/100 kg, myös lisättyä sokeria tai muuta makeutusainetta sisältävä (ei kuitenkaan alkoholia sisältävä)

                        2009 69 51

                        Tiivistetty viinirypälemehu, myös rypäleen puristemehu (”grape must”), käymätön, Brix-arvo yli 30 mutta enintään 67 20 °C:ssa, arvo yli 18 EUR/100 kg, myös lisättyä sokeria tai muuta makeutusainetta sisältävä (ei kuitenkaan alkoholia sisältävä)

                        2009 69 59

                        Viinirypälemehu, myös rypäleen puristemehu (”grape must”), käymätön, Brix-arvo yli 30 mutta enintään 67 20 °C:ssa, arvo yli 18 EUR/100 kg, myös lisättyä sokeria tai muuta makeutusainetta sisältävä (ei kuitenkaan tiivistetty eikä alkoholia sisältävä)”.